text:
Oranjestad-Parokia La Birgen di Fatima na Dakota ya pa algun aña caba ta introduciendo e custumber di “bendicionamento di lamchi” pa e fiesta di Pasco di Resureccion. E motibo ta pa nos muchanan, nos mes, nos famianan y bisiñanan por siña celebra na un miho manera e fiesta di Resureccion di nos Señor Hesus, cu ta nos Salbador y cu ta E Lamchi bendiciona.
Riba Diahuebs, 17 april, despues di Misa di Ultimo Cena tin e oportunidad pa cumpra bolo den forma di lamchi na balor di 10 florin.
Bendicionamento di lamchi
Bendicionamento di lamchi ta tuma luga durante oracion di Liturgia di Ora, esta Lauden, riba mainta di Diasabra di Aleluya, 8or. Despues ta hiba lamchi bendiciona cas y ta lag’e gorda su curpa pa su mañan.
Celebracion cu lamchi bendiciona
Diadomingo, Pasco di Resureccion, sea ta desayuno, sea merdia of atardi, depende con famia ta reuni, ta pone e lamchi meymey riba mesa. Ta pone lamchi den macutu of scalchi y dorn’e por ehempel cu un poco yerba berde, webo herbi of di mangel/chuculati.
Despues di comemento como pasaboca nos ta parti e lamchi asina pa cada hende haya un pida.
Lamchi dorna poni meymey di mesa por provoca hende pa puntra: “hey e lamchi pakico e lamchi?, di unda e lamchi?” E ora tin chens pa splica e historia di nos salbacion, tin chens pa evangelisa durante e cuminda principal di famia.
Historia/Motibo
Den e mundo tin diferente signonan. Signonan cu mundo Cristian ta uza y signonan cu mundo pagano tambe ta uza. Y nos ta riparando con e mundo pagano kier guli fiestanan Cristian cu su materialismo, cu su feroz propaganda na su estilo.
Asina por ehempel fiesta di Pasco Grandi poco poco ta cuminsa bira un fiesta di conenchi, ta keda relaciona cu fiesta di conenchi.
Conenchi awendia ta un simbolo di playboy, un simbolo di sexo. Y realmente esaki tambe ta simbolo antiguo di conenchi. Di e forma aki un fiesta Cristian di sacrificio, di entrega di Dios, pues ta keda resumi na un simbolo bastante straño, pa locual ta bida Cristian, un simbolo totalmente pagano. P’esey nos kier remarca nos propio simbolonan, nos propio signonan di mundo Cristian, di bida Cristian. Y e lamchi ta e expresion di henter misterio di Pasco.
Simbolo di lamchi
Den lectura di Exodo 12, 1-14 nos por lesa con Dios a pidi Israel pa sacrifica e lamchi, con e lamchi ey tabata imagen di Lamchi di Dios.
Den lectura di Huan 1, 29 ta cita: Ora Huan a mira Hesus, el a bisa: “Ata E Lamchi di Dios cu ta kita pica di mundo!”
E lamchi manera nos a resa den oracion durante Santo Sacrificio Eucaristico, traha di hariña di pan, manera Cristo cu a bira pan cu ta duna bida.
Pasobra Hesus a bira E cuminda y E lamchi tambe cu nan mester a come pa haya forsa. Pues si lamchi ta traha di hariña di trigo, tin mas nificacion ainda, pasobra tin relacion cu Eucaristia, cu Cristo cu a bira pan cu ta duna bida.


c: text/html

text:
IDEA TA BRINDA INFORMACION TOCANTE CAMPAÑA ‘CUMPRA LOCAL’
Oranjestad – E unidad IDEA – Iniciativa pa Desaroyo di Empresa Arubano – e unidad di Departamento di Asuntonan Economico, Comercio y Industria ta carga e campaña Cumpra Local cu Minister Xiomara Maduro a lansa diaranson ultimo den Caya G.F. Betico Croes. E Funcionario di Maneho di IDEA, sra. Louella Croes-Ras a hiba palabra y a splica tocante di e campaña Cumpra Local. E meta di e campaña ‘Cumpra Local’ ta pa conscientisa nos comunidad e importancia di cumpra productonan local y haci uso di nos servicionan di nos negoshinan local pa yuda reconstrui nos economia.
Logo di Cumpra Local
Sra. Croes a splica cu e diseño di e logo di e campaña Cumpra Local tin tres figura cu tin dos significacion, e prome significacion ta e hende cu ta nos fortalesa. Pa medio di e campaña aki, nos hendenan y henter comunidad lo bai beneficia di dje. E di dos significacion ta cu e figura ta simbolisa nos negoshinan, negoshi micro, chikito y mediano. E figuranan ta conecta cu otro cual ta tipifica e e compromiso cu cada cuidadano y comerciante tin cu Pais Aruba. E fluho ta simbolisa e placa cu ta keda circula den nos economia pa crea un economia sostenibel pa nos Pais. E logo ta consisti di cuater color, oraño, geel, blauw y shinishi. E color oraño ta nifica e determinacion di nos comerciantenan pa logra exito. E color geel ta nifica optimismo y positivismo, e pensamento positivo y actitud optimista di nos comerciantenan pa bay dilanti. E color blauw ta simbolisa e confiansa di nos hendenan y e stabilidad di e negoshi. E color shinishi ta nifica e compromiso di nos pueblo cu e comercio di nos Pais.
Campaña Cumpra Local
E campaña Cumpra Local lo concentra su publicidad riba medianan social, den corant, na radio y via television. Lo tin publicacion riba paginanan di Facebook di IDEA (Idea-Aruba), Departamento di Asuntonan Economico, Minister di Finansa, Asuntonan Economico y Cultura, Small Business Event y tambe riba e paginanan di Actioncoach y Jeremy Wever (IamJeremyWever) cu ta promove negoshinan local.
E campaña Cumpra Local a inicia cu publicacion di teaser durante cuater dia largo den corantnan y riba pagina di facebook di IDEA. Alabes nos yiu di tera internacionalmente conoci Jeon, a traha un jingle y videoclip cu e mensahe di ‘Cumpra Local’ cu lo bay ta na varios radio, television y tambe riba e paginanan di facebook ariba menciona. Jeon tambe lo promove esaki riba su pagina di facebook. Durante e siguiente dianan sra. Louella Croes lo bay duna varios entrevista na radio y television pa duna mas informacion tocante di e campaña Cumpra Local. E campaña ta consisti tambe di entrevista educativo cu ehecutivonan di departamentonan di SVB, DIMP y DEZHI pa comparti informacionan importante tocante operacion di un negoshi. Hunto cu esaki lo tin entrevista cu varios entrepeneurs cu lo duna informacion tocante di e producto y/of servicio cu nan ta ofrece y tambe nan ta splica kico nan a haci y ta haciendo pa por sobrevivi e temponan dificial aki y ofrece nan oferta na comunidad. Pa e comerciantenan cu kier participa na e campaña por tuma contacto cu sra. Louella Croes na telefon, 521 2400/521 2439 of por manda un email na L.croes@deaci.aw. Importante ta pa e negoshi ta legalmente inscribi y tin su papelnan na ordo pa por participa.
Sra. Croes a haci un apelacion na cada cuidadano cu ora bo cumpra un producto of haci uso di un servicio local, por saca un potret y post e riba bo pagina di facebook cu #cumpralocal of #DiNosPaNosMes pa asina yuda promove e campaña Cumpra Local. Ban uni forsa pa asina hunto nos por crea y sostene empleo y nos comercio. Asina nos por crea un desaroyo di un economia sostenibel pa Pais Aruba y alabes nos por yuda stimula entrepeurship pa e futuro generacion.

robotstxt: allowed

filter: keep


text:
Transparency International a revela nan 'Corruption Perceptions Index' anual cubriendo aña 2017. Un total di 180 pais y teritorio por a haya un score di 0 (hopi corupto) pa 100 (menos corupto). E scorenan a wordo duna a base di percepcionnan di corupcion den sector publico segun experto y empresario.
E resultado ta mustra cu corupcion den sector publico ta un problema grandi y mundial. Dos tercera parti di e 180 pais y teritorionan a score menos cu 50. E averahe mundial ta apenas un score di 43. E region menos corupto di mundo segun Transparency International, West Europa, no a yega mas halto cu un score averahe di 66. E score aki ta significantemente mas halto cu e parti oost di Europa, cu tin un averahe di 34. E parti central di Asia tambe tin un averahe di 34, mientras cu e region cu e averahe mas abou ta e region sub sahara di Africa (32).
E resultado ta mustra cu corupcion den sector publico ta un problema grandi y mundial. Dos tercera parti di e 180 pais y teritorionan a score menos cu 50. E averahe mundial ta apenas un score di 43. E region menos corupto di mundo segun Transparency International, West Europa, no a yega mas halto cu un score averahe di 66. E score aki ta significantemente mas halto cu e parti oost di Europa, cu tin un averahe di 34. E parti central di Asia tambe tin un averahe di 34, mientras cu e region cu e averahe mas abou ta e region sub sahara di Africa (32).
E scorenan di paisnan individual ta mustra diferencianan mas grandi, incluyendo scorenan hopi halto y hopi abou. Nieuw-Zeeland ta lidera e lista cu un score di 89, sigui pa Dinamarca (88), Finlandia (85), Noruega (85) y Suisa (85). Diesdos pais a logra un score riba 80. Seis di e paisnan aki a bay atras compara cu nan score na 2016, mientras dos di e paisnan aki a bay dilanti.
E paisnan mas corupto segun e index di Transparency International ta Somalia (9), Zuid-Sudan (12), Siria (14), Afganistan (15), Yemen (16) y Sudan (16).
Pa loke ta trata Caribe, Barbados a logra e score mas halto (68), progresando 7 punto compara cu 2016. E pais Caribense cu e score mas abou ta Haiti (22). Venezuela, nos bisiña mas serca, tin un score di 18. Aruba y e otro islanan den reino Hulandes no a haya un score den e index di Transparency International.
Un observacion interesante ta e indicacion cu paisnan cu ta ofrece menos proteccion na prensa y na organisacionnan no-gubernamental (NGO's) tin e tendencia di ta mas corupto. Ta alarmante cu tur siman por lo menos 1 periodista ta wordo asesina den un di e paisnan hopi corupto.
Transparency International ta haci un yamada na comunidadnan rond mundo pa yuda combati corupcion por medio di encurasha y proteha libertad di expresion y prensa independiente. Transparency International tambe ta recomenda transparencia den gobernacion, den financiamento di partido politico y den informacion tocante ken ta propietario di compania. E recomendacion ta pa haci e informacionnan aki accesibel pa prensa y comunidad en general.
Klik aki pa lesa e brochure cu e resultadonan.


text:
Na diferente sitio riba e isla diarazon mainta, autoridadnan policial a tene control na varios punto pa controla ciudadanonan cu tabata bayendo trabou of hibando nan yiunan scol.
Un cantidad di multa a wordo reparti pa diferente violacion y den hopi e casonan aki, pa hendenan cu ya caba tin scarcedad di placa, pero di otro banda Gobierno tambe tin mester di placa.
E control aki a haya un otro nificacion den oranan lat di anochi, ora cu algun antisocial a dicidi di drenta un cas den Oranjestad, mara un mama y su yiu muher pa despues busca placa den e cas y otro pertenencianan di balor, pa bay cu esakinan.
Pafo tabatin un auto sospechoso blanco c’un bisiña a mira staciona eynan y despues a bandona e sitio cu velocidad halto, pero te cu awe mainta ainda, no tabatin indicacion concreto ta hende e tiponan aki tabata.
Pues den dia Polisnan a tene control na varios sitio, pero den oranan di anochi pa falta di un control adecuado, e malandronan aki ta actua y por a mira cu e atraco aki a tuma lugar mey ora prome cu mey anochi, mey ora prome cu toque de queda a drenta na vigor.
Esaki ta duna e impersion cu e atraconan aki ta bon na altura den den e lapso di tempo ey, personal di Polis ta bezig ta atendiendo cu nan raportnan cu nan tin, bezig ta prepara pa cambio di warda y cu vigilancia policial na un momento asina ta masha limita.
Otro puntonan interesante den e caso peculiar aki, t’e hecho cu aki no ta trata di un famia cu ta comerciante of ta duna e impresion cu nan tin hopi placa den nan posecion.
Ta hendenan cu tabata cla pa biaha bek pa Peru y mescos cu hopi otro hende cu a bin Aruba pa traha y spaar algo pa hiba nan pais bek, e hendenan aki tambe lo tabatin placa gespaar cu nan ta gana cu nan sodo haciendo diferente trabou y awor a perde tur cos aparentemente.
Sinembargo esey ta mustra tambe cu e grupo di malhechornan aki mester ta bon na altura di e situacion di e famia, cu nan tin placa den nan poder, dolars probablemente pa hiba nan pais y pa cual motibo nan a drenta y haci loke nan a haci.
Ta algo sumamente condenabel, algo di lamenta, pero sea hendenan yega nan e dos personanan aki, of conocirnan cu tabata na altura di nan biahe, lo a informa e malandronan cu a drenta den e cas pa horta e placa aki. Sinembargo ningun di e posibilidad aki ainda a wordo confirma, pero tur cos ta mustra den e direccion aki sin duda ya cu ta dificil pa kere cu e atracadornan aki a simplemente scoge un cas pa nan tira un para y ta bin haya dos hende cu tin placa gespaar pa nan horta.


text:
E aña 2019 a ranca sali y probablemente nos tur a bay den un automatic pilot cu nos bida diario. Nunca ta laat pa revisa nos metanan pa e aña nobo y añadi algun metanan cu por yuda nos medio ambiente y naturalesa. Dicon no compromete na ‘Choose Zero’ plastic di un solo uzo? Na final di 2018, Gobierno di Aruba a anuncia e campaña ‘Choose Zero’, cual ta encera nada di plastic, nada di foam y nada di oxybenzone. Abo tambe por compromete na e solucion.
E proyecto di ley ta encera prohibicion di importacion, produccion, benta y entrega gratis di productonan di plastic di un solo uzo y productonan antisolar cu ta contene e chimico oxybenzone. Den e articulo aki Directie Natuur en Milieu (DNM) ta splica e diferente clasificacion di plastic, e daño cu plastic ta haci, kico nos por haci y cua ta e alternativanan cu tin pa cambia e custumber di uza productonan desechabel ( plastic di un solo uzo).
Den mundo di plastic, e sociedad di e Industria di Plastic, ta existi un sistema di codificacion di reciclahe den cual tin 7 categoria di plastic. Ora cu bo wak un producto e tin un caminda riba dje skirbi PET, HDPE, PVC, LDPE, PP, PS y otro. Esun ultimo por ta un combinacion di algun. Den clasification por wak si e producto ta haltamente venenoso, su nomber scientifico y su uzo general. Algun ehempel di productonan traha di e clasification ey ta por ehempel: PET, ta e plastic uza pa boternan di refresco of awa. PP ta uza pa produccion di mueble tambe partsnan di auto.
Productonan di plastic di un solo uzo ta haya cualificacionan diferente, manera foambox, cups, tayonan, forki/cuchiu/cuchara di plastic y straws (pijp). Netamente e productonan aki ta esunan cu DNM ta recomenda pa cambia e custumber di haci uzo di nan y opta pa un alternativa mas sostenibel. Alternativanan cu ta menos dañino pa nos medio ambiente y naturalesa ta productonan cu por uza mas cu un solo biaha y ecofriendly. Esakinan ta productonan di plastic mas duro, porcelana, glas, stainless steel, carton, material biodegradable manera bamboo of seaweed. Algun alternativanan pa uzo di straw/pijp, ta uza pijp di stainless steel, carton, papel, of scohe di no uza uno mes.Abo a pensa ariba pasta? Ta creativo y haci e cambio.
Ta berdad cu e productonan di plastic di un solo uzo ta mas facil pa hopi hende y ta bira un custumber. Pero e aumento drastico di desperdicio a yega na un estado critico unda e plastic tambe ta afecta nos medio ambiente y naturalesa. No ta solamente den nos medio ambiente terestre ta encontr’e, pero ta bira desperdicio cu ta drenta lama y afecta e bida marino. Plastic di un solo uzo cu ta keda den nos naturalesa, sea directamente of indirectamente ta bira parti di nos cadena di consumo (voedselketen). Diferente animalnan ta inheri plastic y ta muri. Diferente research marino riba piscanan ta demostra cu ta haya plastic den nan stoma.
Tur aña hopi di nos ta aporta na beach cleanups y esaki ta keda importante. Beach and area clean ups tin su beneficionan. Asina ta saca hopi producto, no solamente di plastic pero di otro material tambe, for di nos medio ambiente y deposita nan na e localidad asigna pa ley. E proyecto di ley cu ta encera prohibicion di importacion ta un instrumento preventivo pa loke ta trata e efectonan negativo y indesea di plastic di un solo uzo. Consecuencia di esaki lo ta cu ta bay tin menos producto di plastic di un solo uzo den circulacion cu lo forma parti mas di nos desperdicio. Esaki lo haci cu e procesamento di sushi lo socede na un manera mas limpi. DNM ta encurasha un y tur pa haci e cambionan necesario den e bida diario pa kita e custumber di uza plastic di un solo uzo. Opta pa otro alternativa y scohe pa hiba un bida sin plastic di un solo uzo. Den e siguiente relato nos lo elabora ariba Oxybenzone.


text:
KRALENDIJK – E kantidat di hóben na Boneiru i Sint Eustatius ku ta bebe alkohòl na edat hóben ta krese mas i mas. Trahadó den prevenshon Christine Alvarez di Stichting Verslavingszorg en Psychiatrie (Fundashon Maneho di Adikshon i Sikiatria, trad.) ta papia di un situashon alarmante. “Nan ta mira uso di alkohòl komo parti di e kultura.”
Alvarez ta traha na Boneiru i Sint Eustatius. Último aña e tabata hopi okupá ku lantamentu di un kampaña tokante alkohòl i droga. E kampaña ta kuminsá na yüli na Sint Eustatius den e temporada di karnaval. Entrante e aña di skol nobo Alvarez ta kuminsá riba e dos islanan ku e programa di informashon adaptá pa prevenshon di alkohòl i droga ‘Be Smart’ pa grupo 7 i 8.
Belkis Osepa ta papia ku Christine Alvarez
Na skolnan sekundario tambe Alvarez ta kuminsá ku informashon i kombersshonnan di motivashon. “Tin hóben ku ta bini di famia kaminda ta usa hopi droga i alkohòl” Alvarez ta bisa. “Ta bèrdat ku mi no tin sifra, pero nos ta mira e uso oumentá.”
Uso di alkohòl ta sosodé su dilanti na Playa. Alvarez: Si mi djis sali pafó mi ta mira mucha hòmber den outo ku mariwana i djabièrnè anochi mi ta mira hóben ta kana riba kaya ku bòter di wiski.”
Kultura
Alvarez ta prekupá. Nan ta konsidera e uso frekuente komo normal. “Mariwana nan ta mira komo ‘healing of nature’. Nan tin muchu poko informashon kiko e ta hasi ku bo kurpa i bo konosementu.”
Hulanda Karibense mester alkansá un retraso. Alvarez ta traha den prevenshon na Boneiru i Statia. Na Saba mester manehá e trabou di prevenshon mas aktivamente. “Na Hulanda nan tin sigur trinta aña kaba ta traha riba prevenshon di alkohòl i droga. Aki mester lanta e kampaña na un manera mas profundo i kontinuo pa e trabou di prevenshon bira visibel.”
Outor: Belkis Osepa


text:
DEPARTAMENTO DI IMPUESTO:
Lo start cu campaña pa yena e formulario di declaracion di inkomstenbelasting 2019 pa e contribuyentenan 60+
Lo brinda ayudo solamente a base di afspraak
ORANJESTAD – Departamento di Impuesto ta informa su contribuyentenan di edad 60+, cu dia 26 di oktober proximo lo start cu e campaña pa yena e formulario di declaracion di inkomstenbelasting 2019. E campaña lo continua durante e simannan venidero y lo termina dia 27 di november 2020. E contribuyentenan cu ta desea di haya ayudo mester cumpli cu e
condicionnan y haci un afspraak pa por haya ayudo.
Tin rekisitonan pa por participa
1. E contribuyente mester ta di edad 60 aña of mas.
2. E contribuyente mester tin un entrada bruto di no mas cu Afl. 75.000 den aña 2019.
3. E contribuyente no mester tin un empresa propio of ta traha riba su mes.
4. Ta yuda yena solamente un formulario di declaracion pa persona.
Documento
Departamento di Impuesto ta pidi su contribuyentenan pa trece e formulario di declaracion original di aña 2019 hunto cu tur comprobante necesario relaciona cu entrada y gasto, tanto na Aruba como den exterior, por ehempel comprobante di pensioen di biehes di SVb, comprobante di pensioen di APFA of otro instancia, comprobante di salario y carta di interes di banco.
Despues cu caba di yena e declaracion, por entrega esaki mesora y lo ricibi un comprobante. Ta bon pa remarca cu Departamento di Impuesto no ta facilita pa saca copia di e declaracion pa e contribuyente.
Haci un afspraak
Teniendo cuenta cu e medidadnan di seguridad pa preveni contagio cu coronavirus, Departamento di Impuesto lo brinda ayudo solamente a base di afspraak.
Entrante diamars, 20 di oktober 2020, Departamento di Impuesto ta cuminsa acepta afspraak. Pa boek e afspraak mester bishita www.impuesto.aw. Riba e pagina principal por click riba “Afspraak maken” y scoge e opcion “Hulp bij aangifte inkomstenbelasting”. Si acaso e contribuyente no tin acceso na internet of su mes no por boek e afspraak, Departamento di Impuesto ta recomenda pa un miembro di famia yuda cu esaki. Departamento di Impuesto lo por yuda tambe cu afspraak via telefon 522 7424, pero tene na cuenta cu e volumen di yamada ta grandi.
Riba dia di e afspraak
Riba e dia di e afspraak mester acudi na e edificio principal na Camacuri. Tur cita ta solamente parti mainta entre 8 or y 12 or. Si acaso e contribuyente mes no por acudi na e cita, un otro persona por bin na su luga.
Otro contribuyente cu no ta di edad 60+
Pa e contribuyentenan cu no ta di edad 60+, Departamento lo no brinda ayudo manera custumber, pero si lo bay organisa un evento online pa por guia e contribuyentenan pa cu yenamento di nan declaracion.
E ultimo dia pa entrega e declaracion
E ultimo dia pa entrega e declaracion di inkomstenbelasting 2019 ta 2 di december 2020. Tene na cuenta cu despues di e fecha aki no lo tin mas extension.
Por sigui e pagina di Facebook di Departamento di Impuesto pa keda bon informa na tur momento. https://www.facebook.com/impuestoaruba/
Gerencia di Departamento di Impuesto
18 di oktober 2020


text:
ORANJESTAD, Aruba – 27 di september 2020: Apesar cu nan a keda cera durante tres luna di e pandemia y despues awo a perde 2 ora crucial di benta tur dia, toch e comunidad di Aruba ta sigui sostene Lotto pa Deporte. E fundacion cu ta maneha e loteria riba nos isla a expresa su gradicimento na tur cu ta sigui cumpra nan productonan y asina aporta directamente na desaroyo di deporte riba nos pais. Mientras cu benta ta sigui subi, asina ta e premionan tambe y e chens pa cambia bida di e cumpradonan.
Director di Fundacion Lotto pa Deporte, esta Roland Tuitt MBA, a subraya e rol importante cu nan ta hunga den economia di nos pais. Cu bentanan anual di entre 46 pa 50 miyon florin, e fundacion ta aporta grandemente na nos economia, tanto directamente como indirectamente. Asina anualmente ta paga premionan cu ta 50% di nan benta, pues mas of menos 23 miyon florin ta bay bek den comunidad na premio. Asina ta paga 1 miyon florin pa aña na impuesto, ta paga como 5 miyon florin anualmente na comision pa e mas of menos 180 rebendedonan y sin lubida riba 4 miyon florin cu ta bay directamente na deporte via di Stichting Sportsubsidie Aruba.
Kisas ta bon pa aclaria, cu e decision cua organisacion ta haya subsidio y cuanto e ta haya, no ta un asunto cu ta regarda Fundacion Lotto pa Deporte. Nan rol ta pa organisa e loteria, garantisa entrada y pas’e mensualmente pa e fundacion cu ta subsidia deporte. Ey nan tin reglanan y ta hiba un maneho basa riba e Hunta di Directiva, nombra pa Minister di Deporte. Hopi biaha sa tin e percepcion robes cu ta Fundacion Lotto pa Deporte ta maneha subsidio of donacion na deporte, siendo cu pa hopi aña caba esey no ta asina mas.
Ta bon pa enfatisa cu Lotto di Aruba a conoce un benta di mas cu 41 miyon florin na aña 2013. A nota un aumento barbaro na 2014 alcansando mas di 49 miyon florin. Na aña 2015 e benta a cay un poco na 48 miyon, a cay na 2016 na 47 miyon, pero a bons bek duro na 2017 ora cu a alcansa e suma di Afl. 50.478.681,= na benta total, cu ta representa un crecemento di 6.6% compara cu e aña anterior. Den aña 2018 y 2019 atrobe tin un caida chikito, lagando aña 2017 como e aña modelo y miho den e ultimo decada aki!
Separa di e mas di 110 miyon florin paga na premio e ultimo 5 añanan, Lotto ta afecta nos economia den forma positivo. Fundacion Lotto pa Deporte ta orguyoso cu, hunto cu e compania operado CBNA di Aruba, ta emplea casi 30 trahado, di cual tur ta Arubiano. Di e forma aki e fundacion ta aporta grandemente na nos economia y ta sostene nos hendenan.
Lotto, e loteria di Aruba tin diferente wega manera; Catochi, Big 4, 1-OFF, Zodiac, Wega di Number Korsou, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di un donacion di 4 miyon florin tur aña na e comision di subsidio.


text:
ORANJESTAD, Aruba: Assistent Maître D’ Restaurant, Ale de Cuba tin 36 aña trahando den hotel y na un solo caminda, di cual el a cuminsa traha tempo di Shereton, despues Aruba Grand, Aruba Palm Beach y awo Riu Hotels. Den su transcurso di trabou el a pasa den e cambionan y ta haya cu esaki ta un diferencia basta grandi.
Ale de Cuba a cuminsa na Shereton como busboy, despues el a bira waiter, capitan, supervisor. Na Aruba Grand el a bira assistent chef cook y despues di 8 aña manager di cook, banquet coordinator manager. Awo na Riu Palace Aruba e funcion di Ale de Cuba ta assistent Maître D’. E funcion di Maître D’ ta hefe di tur supervisor, manager, waiter, assistent, despues ta bin assistent di Maître D’ y e manager Maître D’.
Ale de Cuba ta contento cu su trabou na Riu Palace Aruba, pasobra e empleadonan ta ricibi un bon trato di e hefenan. “Mi tin un gradicimento pa Riu”, Ale de Cuba a expresa. Nan tin e sistema di papeleta cu cada 10 dia unda bishitantenan ta yena un formulario con nan a haya e hotel ta y e servicionan di empleadonan. Si nan haya un bon punto, tur empleado lo ricibi un lunch special. Pero awo, danki na e Gerente General di e hotel, Vanessa Blanco, e empleadonan por gana premio door di un rifa.
El a conseha tur esnan cu kier traha cu Riu Hotels mester simplemente traha manera tur ta trahando y siña di otro, pasobra di otro ta siña y por bay dilanti. Un persona por cuminsa como un assistent di cual dia di mañan e persona por bira un supervisor, capitan pero esey ta bin di e mesun persona su forma di presta durante trabou.


text:
Pronóstiko di tempu pa Kòrsou i bisindario bálido te djabièrnè mainta 06:00 o.l, 17 di mei 2019.
Pronóstiko
Pronóstiko di tempu pa Kòrsou i bisindario bálido te djabièrnè mainta 06:00 o.l, 17 di mei 2019.
Kompilá: djaweps 16 di mei 2019, 05:00 o.l. (09:00 UTC)
Tempu: Leve te parsialmente nublá i nos wer lo keda seku.
Temperatura máksimo lo alkansá 31 ºC i temperatura mínimo 26 ºC.
Solo ta sali 06:12 i ta baha 18:53 o.l.
Bientu: For di direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando ráfaga fuerte; forsa 6(40 te 50 km/ora, 22 te 27 nudo).
Situashon general: Durante di próksimo 24 ora, un ekstenshon di preshon haltu riba laman oriental di Karibe ta sigui pèrkurá pa un fluho di bientu moderá te fuerte den nos region. Tambe e preshon haltu aki lo stroba desaroyo di nubianan signifikante riba nos isla i pa e motibu aki un wer seku lo kontinuá durante di próksimo dianan.
Kondishon di laman: Moderá te lokalmente basta brutu ku altura di ola entre 1.5 i 2 meter (4 pa 7 pia). Olanan mas brutu lo ta na kosta nort.
Fenómeno spesial: Ningun.
Perspektiva te djasabra mainta: Por lo general parsialmente nublá i un tempu seku lo persistí.
Meteorólogo: Rombley.


text:
PRONTO E PORTAL DI AQUALECTRA MIKUENTA LO TIN UN KARA NOBO I MAS FASILIDAT PA SIRBI KLIENTENAN AFILIÁ MIHÓ
PRONTO E PORTAL DI AQUALECTRA MIKUENTA LO TIN UN KARA NOBO I MAS FASILIDAT PA SIRBI KLIENTENAN AFILIÁ MIHÓ
Willemstad – 4 di òktober 2021. Mehorashon di e portal MiKuenta ta forma parti di e esfuerso ku Aqualectra ta hasi pa brinda ainda mihó servisio i eksperensia na su klientela. Kontinuashon di digitalisashon di prosesonan, petishonnan i kontakto ku klientenan ta un stap klave den e trayekto di krea e ekspersensha pa e kliente di Aqualectra. Entrante djarason 6 di òktober Aqualectra ta inisiá un proseso pa “upgrade” su portal MiKuent. Relashoná ku e trabounan aki MiKuenta lo ta for di servisio pa usuarionan for di djarason 6 di òktober 5or di mainta te ku djabièrnè 8 di òktober 5or di atardi. Unabes e portal ta bèk den servisio usuarionan por spera un mihó eksperensia. Gradualmente Aqualectra lo introdusí mas inovashon riba su portal di MiKuenta durante e próksimo lunanan. Aqualectra ta urgi klientenan ku ainda no ta usuario di MiKuenta pa apliká awe mes pa por probechá di tur e fasilidatnan ku e portal tin di ofresé dor di bai riba http://www.aqualectra.com i klek riba MiKuenta. E upgrade di MIKuenta ta un di e kantidat di desaroyonan inovadó ku Aqualectra lo bin ta anunsia durante di e próksimo lunanan.
Tur bo asuntunan di utilidat na un lugá i den un fregá’i wowo i fásil
For di e promé mehorashon usuarionan di MiKuenta por spera un kara nobo i mas fasilidat pa por monitoriá i manehá uso di utilidat ainda mas efisiente i responsabel i tambe maneranan mas fásil pa atendé nan transakshonnan di utilidat. Un di e promé kambionan ku usuarionan lo por tuma nota di dje ta ku e gráfikonan di koriente ta funshoná awor optimal. Awor pago hasí pa kliente ta aparesé riba MiKuenta denter di 1 ora despues ku e transakshon wòrdu hasí i no te e siguiente dia manera tabata e kaso te ku awor. Un otro kambio ta ku unabes ku un usuario selektá pa risibí resibu via di meil, e lo no risibí resibu mas na kas via di pòst.
Pronto mas funshonalidat pa fasilitá abo kliente di Aqualectra
Den transkurso di e lunanan ku ta sigui lo introdusí mas kambio na e portal MiKuenta pa sigui mehorá eksperensia di usuarionan. Spera entre otro e posibilidat pa risibí notifikashon via di SMS na momentu ku e resibu di luna sali. Lo bo tin tres eskoho, i por skohe pa risibí resibu solamente via di email, solamente via di SMS òf tantu via di email komo via di SMS. Otro inovashon ku e portal lo ofresé den futuro ta e posibilidat pa yama i risibí kontesta via di un sistema outomatisá, tokante di estado di kuenta habrí, fecha di vensementu di e kuenta, último montante ku a paga, i último fecha ku a hasi transakshon di pago.
E último parti di e proyekto di mehorashon di MiKuenta lo brinda klientenan e posibilidat pa yena formulario pa aplikashonnan ‘online’ pa simplifiká akseso na servisio i prosesashon mas optimal. Esaki lo ta pa apliká pa konekshon nobo, traspaso ora bo ta muda, ets. Unabes kaba ku e ret inteligente di awa i koriente rònt Kòrsou usuarionan lo tin hasta e posibilidat pa mira nan konsumo pa ora i tambe lo por hasi uso di otro fasilitanan avansá ku e sistema di utilidat inteligente ta ofresé.
Un krenchi molèster pero ku hopi inovashon na kaminda
Aqualectra ta pidi diskulpa na usuarionan di MiKuenta pa e momentunan ku e portal lo ta for di servisio ora Aqualectra ta realisá e trabounan pa mehorashon di e portal. Aqualectra lo perkurá pa mantené usuarionan di MiKuenta debidamente informá i aktualisá di e trabounan ku lo tuma lugá. Aqualectra ta konsiente di e molèster, pero ta garantisá nos klientenan mihó eksperensia i mas fasilidat pa atendé ku uso i transakshonnan di utilidat den un fregá’i wowo i fásil. Ta un bon momentu pa klientenan ku no ta usa MiKuenta ainda, pa apliká i sera konosí ku tur e fasilidatnan ku MiKuenta ta ofresé.


text:
Actualmente a resulta cu scolnan ta e lugarnan clave pa desinfecta p ayuda stop COVID-19 di plama.
Actualmente e casonan di COVID-19, a cuminsa baha. Awor ta e ora pa traha mas duro pa pusha e numbernan te na zero.
Mientras mas hende ta recuperando y menos hende ta test positivo e trend di subi a cuminsa baha. Esey no kier meen cu nos por relaja pero mester hasi lo máximo posibel pa trece e number di casonan positivo na zero. E equipo di Ministerio di Boluntario di Freewinds y e cuerpo di Bombero di Aruba ta hasiendo esaki y.scolnan ta e areanan cu ta hayando mas atención.
Cu miles di mucha atendiendo scol tur día ta importante pa hasi tur lo posible pa elimina e posibilidad di no solamente haya e enfermedad , pero di p;ama esaki na famia y amigonan. Den un periodo di 11 dia, di september 13 pa september 29 mas di 120.000 pia cuadra a wordo desinfecta pa e ekipo di Ministerio di Boluntario di Freewinds y e cuerpo di Bombero di Aruba. Esaki ta tumado acción efectivo pa salvaguardia nos comunidad.
Pa sigui promove e seguridad di nos comunidad e videonan di “Stay Well” ta wordo obsequia na e scolnan. E videonan aki ta duna información esencial con pa proteha bo mes y otronan contra maleza. Maestronan ta haya e información aki hopi valioso no solamente pa e studiantenan pero tambe pa educa e staf di e scol.
Cabesantenan ta poniendo e información aki riba e pagina di Facebook di scol pa di es manera e mayornan tambe por mira kiko e scol ta hasiendo pa proteha e hobenan di Aruba.
No solamente e director di Imelda Hof Sr. Wielenga ta comparti e sentimento aki pero tambe sra. Nathalia Hernandez a bisa:” E videonan akio ta hopi bon”. Después di esaki ela p[ost e videonan riba Facebook cu e titulo: Esaki ta precaucionan necesario pa keda COVID-19 liber, mantene bo cas desinfecta y mantene bo mes y bo yuinan sigur. Nos ta comparti e videonan aki cu tur hende na Aruba pa Aruba bira liber di COVID-19!. Danki Freewinds”
E vice-presidente di Orthopedagosisch Centrum sr. Bert Wielenga a comenta di e material di Stay Well y a bisa lo siguiente: “ E videonan ta masa simpel y nan splica nan mes, nos mester pa e comunidad di Aruba sigui e protocolnan. E conceptonan aki mester wordo ripiti. Nos por mustra specialmente nos muchanan pero specialmente e staf di nos institutonan.”
Pa haya sa con bo por proteha bo mes , bo coleganan di trabou y bo mes bishita How to Stay Well Resource Center online na: www.scientology.org/staywell. Aki por mira tur e videonan y pamfletanan di Stay Well, y copiananpor download gratuitamente. Tur e material ta obtenibel na spaño, hulandes y ingles y 18 idioma mas.
Muchanan di Imelda Hof, maestronan y director mustrando e Ministerio di Boluntario di Freewinds nan aprecio.
Pa haya sa mas di Freewinds wak Inside Scientology: The Freewinds na Scientology Network. (www.scientology.tv/series/inside-scientology/freewinds.html)
CONTACT:
Freewinds Port Captain
(727)666-0645 phone


text:
Oranjestad-Minister Otmar Oduber na e momentonan aki ta na Republica Dominicana den un mision economico organiza pa Embahada Hulandes na e pais aki.
E diferente encuentro y reunionnan cu el a sostene ya caba ta mustrando resultadonan sumamente positivo pa loke ta e lazonan comercial entre Aruba y Republica Dominicana.
E mandatario a indica cu a pesar cu no a pusha e mision economico fuertemente na Aruba, tin aproximadamente 6 comerciante for di nos isla presente y nan a mustra hopi interesa mirando cu e posibilidadnan ta grandi.
Aki el a indica cu tin un compania hulandes cu ta opera barco for di Republica Dominicana pa Aruba 2 of 3 biaha pa luna y esaki ta facilita e comercio entre e dos paisnan. Ademas, na april/mei lo cuminsa vuelonan directo cu Aruba Airlines y Insel. Nan lo cuminsa cu vuelonan charter y despues nan lo bira regular.
Minister Otmar Oduber a duna di conoce cu tin un interes grandi mirando e calidad cu Aruba tin y e compromiso di Gobierno Dominicano ta hopi claro pa loke ta e sector primario. Durante e ultimo 2 añanan nan a pone un enfasis hopi grandi riba produccion agricola, a inverti hopi den e sector aki na un forma hopi serio.
Den e cuadro aki Minister Oduber a bisa cu ta purbando di yega na un proyecto piloto na mei venidero cu productonan for di Republica Dominicana. E mandatario a pone como exigencia pa tin consistencia, calidad y cantidad den e productonan cu lo yega nos isla pa un periodo di 3 luna (duracion di e proyecto piloto).
E ta encera cu lo pone fruta y berduranan disponibel na Santa Rosa of na waf chikito of na San Nicolas pa nos hendenan por cumpra fruta y berdura fresco na un prijs razonabel.
Minister Otmar Oduber lo ta yegando diaranson merdia bek na nos isla y lo duna mayor informacion riba e mision economico y e diferente posiblidadnan cu lo por tin di comercio entre e dos paisnan.


text:
E intencion di e cantante Puertorriqueño pa casa cu su guy na Miami of New York, lo por wordo obstaculisa door di e leynan nobo di inmigracion institui door di e magnete Trump.
E principal obstaculo di Ricky y Jwan ta e veto di inmigracion cu e Presidente Americano a añadi pa e moslimnan, cu desde 8 di oktober lo prohibi e entrada di bishitantenan procedente di Siria.
Cu un disposicion federal asina, e famia di Yosef lo no por asisti na e boda, asina Ricky Martin a declara den un entrevista pa ‘One Drive’.
“Actualmente nos ta ocupa cu e invitacionnan y tur. Tambe nos mester deal cu e gran mayoria di e famia di mi guy ta bin di Siria. Pues posiblemente nan lo no por bin pa e boda na e pais(Estados Unidos) aki. Nos lo mester evalua e ora si bay door cu e boda na Stockholm of Spaña, e artista Boricua a señala.
“Lo ta super great cuhende lo papia pa hopi tempo di e bruid. Nos ta un famia moderno y mi ta kere cu e hendenan lo tin di wak e pa asina normalisa e nucleo familiar. Esey ta e motibo pa kiko mi kier a compartie e momento ey cu mundo”, Ricky Martin a agrega, cu algun aña atras a sali afo y bisa cu e ta gay.


text:
Chichi® den notisia lokal
Aki na Kòrsou nos ta yamá e ruman muhé mayó: Chichi.
Serena Janet Israel nanse na Berlin, Alemania; a krea su mes Chichi, vários Chichi, hopi Chichi. Bo ta mira nan tur kaminda. E Sra Chichi aki ta Karibense, dushi yen, bisti na vários kolo y tin diferente tamaño.
E eskultura ‘Chichi’ ta un trademark di sra. Serena. E eskultura ta e persona femenino sabi, kontentu y fuerte. Ta nos hende muhé a inspirá Sra. Israel pa krea e eskultura aki ku a wòrdu hopi gusta.
Ku su trademark registrá: ‘Chichi’ a bira un kreashon outéntiko registrá di Kòrsou.
Chichi ta wòrdu krea na man, pinta na man y ta wòrdu bendí komo suvenier, duna komo regalo of traha den grupo komo team.
Na e fabriká di arte di Serena tin 9 empleado ku ta yuda basha e ‘Chichi’ nan den nan molde y habri esaki nan ta e momentu korekto.
Ku kada ‘Chichi’ ku wòrdu bende, ta un pida arte lokal ku ta haña un kas nobo. Huntu ku esaki talento nan lokal ta wòrdu enkurashá ya komo ku ta alrededor di 50 diferente pintor lokal ta duna e ‘Chichi” su kolo di vibrante. Kada un Chichi ta wòrdu pinta na nan smak pero den e márgen di outentisidat di Serena su ‘Chichi’.
Manera semper un ‘Chichi’ ta sòru pa henter su famia.
Nos ‘Chichi’ tin laso na Alemania y un ‘ruman’ den e famoso “Venus of Willendorf” na Oustria. Venus of Willendorf a wòrdu krea dor di Fernando Botero i Niki De Saint Phaelle. Dimes esun di nos tin su mes sabor Krioyo.
Bo tambe por ta doño di e pida arte “Chichi” of krea bo mes “Chichi” na Fábrika di Serena o regalá un pida Kòrsou original na un bishitante di nos dushi isla.
Bo ta hana Serena art factory na Juan Luis, Sta Catharina. Riba website: www.iammadein.com/curacao i www.chichi-curacao.com, tel. (599-9)7380648
Habri djaluna pa djasabra 9:00 to 17:00


text:
KRALENDIJK – Awe djaweps 10 di òktober 2019 kuerpo polisial Hulanda Karibense a selebrá nan dia.
9 aña di eksistensia komo Kuerpo Polisial Hulanda Karibense. Relashoná ku e selebrashon, a inisiá e dia ku un Santu Sakrifisio di misa mainta. Parokia San Bernardo tabata yená ku polis durante e selebrashon di Santa Eukaristia. Misa tabata afisiá pa Pader Vikario Santiago Malagon. Animashon e mainta tabata na enkargo di Kor Lus Briante. Na final di misa algun di e miembronan di kuerpo polisial ku tabata den klas huntu a selebrá 24 aña komo polis, a saka potrèt dilanti altar.


text:
Ultimo dia pa entrega e attestatie de vita pa di dos mita di 2021 ta 30 di september 2021
Ultimo dia pa entrega e attestatie de vita pa di dos mita di 2021 ta 30 di september 2021
Dos biaha pa aña, nos pensionadonan mester entrega un attestatie de vita (prueba di bida). Mester entrega e attestatie de vita di e di dos mita di 2021 no mas tarda cu dia 30 di september 2021.
Si bo ta residencia na Hulanda, bo por pidi e attestatie de vita cerca e gemeente caminda bo ta biba of keda.
En caso e attestatie de vita ta traha pa un autoridad competente pafo di Hulanda, bo mester laga legalisa e documento aki door di un empleado diplomatico of consul Hulandes.
Si bo no entrega e attestatie de vita pa dia 30 di september 2021, nos lo mester stop bo pago di pensioen entrante oktober 2021. Tene cuenta cu e fecha riba e attestatie de vita ta duna validez na esaki. Un attestatie de vita fecha prome cu 1 di juni 2021 no ta valido pa e di dos mita di 2021.
Bo mester manda e documento orginal na nos oficina na e adres: Seroe Blanco 4, Oranjestad, Aruba. Ta posibel pa bo fax (297 525 2727) of e-mail (info@apfaruba.org) un copia pa nos, contal nos ricibi e documento original via post.
Pa cualkier pregunta por tuma contacto cu nos.
Por lesa e informacion akiriba tambe aki.


text:
E premio pa e mihor portero di Division Honor pa e campeonato 2018-2019 lo wordo otorga dia 25 di Augustus benidero durante e evenemento di Ballon D’Or 2019 na Ballroom di Marriott hotel.
Pa yega na dicidi ken ta e finalistanan pa e “Golden Glove”, primordialmente nos di FutbolAruba mester a atende tur wega y mira tur minuut den henter e campeonato regular y playoffs.
A tuma nota di tur locual e porteronan a hasi den nan partidonan, a aplica cierto metodonan, a formula un matrix cu ta indica no solamente clean sheets, pero tambe total di minuut hunga, “factored in” cu gol permiti pa wega, sacando gol permiti cada tanto minuut y otronan.
Asina mes nos a aplica otro variabel nan tambe mane; con bon un defensa ta dilanti di un portero, por ehempel; tin portero ta hunga cu un defensa solido y otro tin cu traha dobbel mas duro hungando cu un defensa menos bon, of portero cu ta wanta penalti etc.
Ademas di estadisticanan, finalmente tambe e tema a wordo discuti un biaha mas den un panel mas grandi di FutbolAruba pa ratifica y determina ken lo gana e “Golden Glove” pa 2018-2019.
Den e dos prome edision nan di e premio “Golden Glove” ta Lionel Kaarsbaan, actual portero di SV Dakota, a bai cu premionan ey tur dos anja.
E finalistanan e anja aki ta:
E hoben portero di e “Uptown Boys” di Brazil Juniors, Marvin Irausquin
E veterano di mil bataya di e “Abehanan” di Dakota, Eric Abdul
E portero di e actual campeon di Division Honor, e “Tricolornan di Solito” RCA, Raizel Jansen.


text:
E marka di un katibu tabata un logo ku tres lèter, trahá di heru i di mas o menos 4 sentimeter di tamaño. Riba dje ta para “WIC”. Ku e heru kayente aki, West-Indische Compagnie tabata marka homber, muhé i mucha ku a bira katibu meskos ku bestia.
Esaki tabata sosode dor di hunta nan suero ku zeta i preshoná e heru kayente riba e kurpa. Tabata hasi e herida limpi ku awa di lamunchi i polvo.
Esun ku pasa den esaki awor tabata propiedat di otro persona i rekonosibel inmediatamente den kaso di un intento di eskape. E personanan sklavisá no solamente a pèrdè nan kurpa. Nan a pèrdè nan nomber tambe.
Mester a pone e nòmber Afrikano ku bo mayornan a duna bo ku amor pa traha lugar pa otro nomber, ku p’e doño di katibu tabata fasil pa pronunsiá.
For di awó, bo tabata yama Klaas, Jan of Eva. Esnan ku tabata bendí di nobo na un siguiente propietario di katibu, hopi biaha tabata haña un nomber diferente. Tabata kima un logo nobo riba nan kurpa.
Un katibu no tabata mas ku merkansia
A hiba diesun mion hende sklavisá otro banda di Oseano Atlantiko. Mas o menos 445.000 di nan a terminá den e kolonianan Hulandes. Un kantidat deskonosi a muri na kaminda.
Siman pasa a konmemorá i selebrá ku 158 aña pasa, dia 1 di iuli 1863, Hulanda a abolí sklabitut ofisialmente na Surinam i anteriormente Antias Hulandes. Realmente sklabitut no a kaba e tempu ei ainda, e hendenan aki mester a sigui traha riba e plantashinan pa 10 aña mas.
Nos por mira e pasado di sklabitut aki solamente ku horor, repentimentu i bèrgwensa. Un pasado ku nos tur ta konektá ku ne. Konsientemente of inkonsientemente. Kla of juist skondi den un historia familiar deskonosi. No ta un señal di debilidat pa nos duna kuenta di esaki. Asina demokrasia ta demostra su forsa. Enfrentando nos pasado, nos por kambia nos futuro. Esaki no ta un luho, sino un nesesidat.
Anton de Kom a skirbi: “Ningun pueblo por iega na pleno madures, sin un sentido di inferioridat hereditario”. De Kom a señal e horor di sklabitut i rasismo, pero gobiernu Hulandes no a trat’e bon. P’esei e meresé reparashon di su honor. Tres aña pasa, mi tambe tabata na e lugá aki. Si mi mira patras, mi ta wak ki paso a tuma for di e tempu el. Tambe mi por wak kuantu kos mas mester sosode. Despues di e morto violento di George Floid aña pasa, desénas di miónes di hende a subi kaia rònt mundu. Tambe na Hulanda. Nan a duna di konosé klaramente ku e venenu di rasismo ainda no a disparse di nos sosiedat. Un diskushon a sende, ku lo no paga mas. Ningun hende kier pa iam’e rasista, pero ku esei so nos no por eliminá rasismo i diskriminashon. Tin ora odio i prewisio ta facil pa señalá. Hopi biaha ta mas sutil. E mi-no-sa-di-kuantu rechaso pa un stage of trabou. Ser rechasá na porta di un club. Personal di siguridat ku ta sigui bo den un tienda. E kadenanan a kibra e tempu ei, pero ainda tin un kaminda largu pa kana. Como gobièrnu, nos mester ta mas adelantá ku esaki. Nos lo investiga i kombati e señalnan den komunidat di kualkier forma di eksklushon i marginashon, sea skondí of abierto. Esaki nos ta hasi ku aiudo di un Komishon di Estado i un Koordinador Nacional kontra Diskriminashon i Rasismo. Na 2023, tambe, nos kier konmemorá di un manera grandi i digno ku sklabitut berdaderamente a kaba mas di 150 aña pasa, na aña 1873. Awe, Adviescollege Dialoog Slavernijverleden (Konseho di Dialogo di Pasado di Sklavitut), krea pa e gabinete, a presentá su konseho. E ta sugeri pa historia di sklabitut forma parti di nos memoria colectivos: ku investigacion tokante papel di gobiernu nacional, edukashon i un museo dediká na sklabitut. Tambe e hunta ta pidi un dia nacional di konmemorashon. No por ultimo, e Adviescollege kier un diskulpa di gobiernu. E opinionnan aki ta interesante i no pa malinterpreta. No tin manera di evita esaki. Nan ta akoplá na e urgensia ku mi ta sinti.


text:
Dr. Guaicaipuro Jimenez ta hopi contento cu e resultado di e team di Brazil Taekwondo Stichting cu a representa Aruba na Korea cu bon resultado.
ARTBO ta responsabel pa participacion di tur atleta cu representa Aruba internacionalmente y semper ta para tras di tur atleta ora cu nan representa Aruba den exterior. Brazil Taekwondo Stichting a biaha pa Korea pa mira dos dia di e campeonato mundial y despues nan a train algun dia pa participa na Chuncheon International Korea Taekwondo Open y a logra 4 medaya, dos oro, un plata y un brons y a haci cu Aruba cu ta un isla asina chikito ta destaca un biaha mas te na Korea. Na aña 2015 e team a logra gana ocho medaya na dos campeonato na Korea, pero e tempo ey nan a biaha cu ocho atleta. E biaha aki door di situacion di mayornan di dos atleta nan no por a biaha. Henk meijer ta guia e team na Korea y mester traha cu e 4 atletanan aki na Korea.
Dr. Guaicaipuro Jimenez ta gradici Henk Meijer cu tin hopi aña ta brinda su apoyo na Aruba y e ta bin tur aña pa duna training y bon guia na e atletanan. E team lo keda Korea pa dos siman mas, pasobra e team ta train na un High School na Korea hunto cu e team di Korea y dos atleta for di Russia.
Dr. Guaicaipuro Jimenez a bisa cu e training na Korea ta bon pa Zahyon Klabér cu a gana su wild card pa e Pan Americano aña pasa na Oregon, Portland na e Presidents Cup y a pone Aruba ariba e lista di clasificadonan pa e Pan Americano cu ta bay tuma lugar na luna di Augustus na Costa Rica.


text:
Partido AVP semper ta bin cu sorpresa riba su lista. E aña aki no ta otro. Despues di a lansa candidatonan hoben cu vision pa futuro, diabierna partido a presenta su canditato pa hubentud Marksonn Maduro. Pa prome biaha tira un discurso y haci’e dilanti un cantidad grandi di hende, no ta nada facil. Marksonn a pasa e test cu exito. Partido a bras’e y a yame bon bini.
Den su speech Marksonn a bisa cu e semper kier a haci algo pa su isla y awor e oportunidad a bati na su porta. “Cu mi candidatura riba e lista victorioso mi kier demostra cu ta posibel pa vence tur cos, e miedo, e obstaculo, door di djis haci locual bo kier haci y acepta e retonan cu ta bin den bo caminda.”
El a conta cu cu el a lanta na Playa den un famia humilde unda norma y balornan tabata hunga un rol grandi y tambe unda el a siña for di hoben pa ta independiente. “For di mucha caba mi a busca un forma pa mi haci algo por motiva otronan. Un inspiracion sigur tabata mi defunto wela, kende tabata un inmigrante cu a yega Aruba sin nada, a traha duro pa yuda mantene un famia grandi. Esey a siña mi cu si tin algo cu berdaderamente bo kier, bo tin cu bay pe pasobra e ta posibel. Pesey mi ta para aki awe p’asina mi deseo ta e bos di hubentud. E bos cu mi kier pa wordo scucha.”
Marksonn a conta cu e hubentud di Aruba ta consisti di hobennan inteligente cu hopi bon idea y alabes cu hopi gana pa innova. “E generacion nobo aki no solamente ta aporta asina hopi, pero tambe tin un vision pa crea un miho version di Aruba.” Marksonn a bisa e publico grandi cu tur cu conoce sa cu e no ta un ‘quitter’. El kier ta e brug pa uni otronan, traspasa ideanan innovativo y bay pa accion. Finalmente pa medio di accion e ideanan ta bira realidad. “Mi no ta mi so den e pensasmento aki. Tin hopi hende eyfo cu gana di crea algo y contribui bek na Aruba. No obstante cu mi ta un studiante y empresario hoben, entrepreneurship den mi hamas a drumi, al contrario, el a percura pa mi crece y sigui riba areanan nobo y innovativo.”
Marksonn a cuminsa na edad hoben den negoshi y danki na su dedicacion y perseverancia el a logra. E kier pa tur otro hoben na Aruba cu kier haci mescos logra tambe nan soño y idealnan. “Mi kier pa nan usa mi bos, ban intercambia idea, ban busca y haya oido y asina abo tambe ta hunga un rol importante den e pais cu nos ta stima, Aruba. Laga bo “footprints” atras y cana hunto cumi y den cada paso logra un miho Aruba, cu ta vision di partido AVP.”
Den su discurso Marksonn a splica cu e decision pa subi lista no a bay sin mas. “Keremi cu e no tabata un decision facil”. A tuma varios reunion cu dirigente di partido prome el a tuma e decision. “Mi ta sinti e compromiso, dedicacion y perseverancia, unda cu tin e profundidad di e deseo honesto pa loke ta miho pa nos dushi Aruba. Mi a identifica mi mes mesora cu partido AVP”. Dirigiendo su mes na e publico Marksonn a lansa e siguiente pregunta den aire. “Abo ta prepara pa un aliento fresco, un candidato activo, un candidato cu un estilo diferente, unda mi ta compromete mi mes 100% cu mi alma y curason pa yuda nos hubentud pa nos crea un miho version di Aruba. Wak bo futuro, berde’e ta y ta keda.”


text: KRALENDIJK — Hennyson Thielman lo ta esun ku lo por bai tuma puesto di èks diputado Elvis Tjin Asjoe,esaki despues ku siman pasá sr. Tjin Asjoe a tuma su retiro komo diputado. For di fuente nan hopi yegá na partido MPB por a tuma nota ku Hennyson lo ta e kandidato mas fuerte pa tuma e puesto di diputado aki mirando ku e tabata e man drechi di Tjin Asjoe na momentu ku Tjin Asjoe tabata diputado. Hennyson Thielman no ta un deskonosí den komunidat, e hóben aki a sa di yuda lanta e partido MPB i pa awe ta pendiente pa su nombramentu komo diputado. Den e dianan benidero lo haña e informashon nan ofishal pa ku nombramentu di e diputado hóben dinámiko aki kual ta Hennyson Thielman.


text:
KRALENDIJK – Djabièrnè 27 di sèptèmber 2019, ABVO a firma un CAO nobo pa e trahadónan di Selibon N.V. Un CAO kaminda e enfoke ta pa adelanto den kondishonnan di trabou pero hopi importante tambe un CAO pa konservá kuponan di trabou.
E kontrato kolektivo nobo tin un durashon di 3 aña.
Durante firmamentu di kontrato kolektivo nobo aki, e presidente di A.B.V.O. sr. Adri Williams a papia i a menshoná algun punto fuerte.
“Mi ta kontentu ku awe nos ta firma un kontrato kolektivo nobo. SELIBON N.V. i A.B.VO. a firma algu unda nos ta kana dilanti di e otro islanan. Tene na kuenta ku kambio nan no ta na boso fabor. Sr. Williams a hasi un yamada fuerte na e trahadónan pa kuida ekipo i material di e kompania pa asina evitá ku e próksimo añanan lo por tin kualkier pensamentu den direkshon di bai outomatisá rekohementu di sushi. Aktualmente na mundu trùk nan pa kue shushi ta práktikamente kompletu outomatisá. No mester di hende patras di e trùk, loke tabata semper e kaso. Solamente mester di un shofùr i e mester ta un persona ku por manehá e parti pa kue e ‘kliko’, hasiendo uso di un palanka. Pues mester por dominá esaki bon i hisa e ‘kliko’ pa medio di e palanka sin hasi daño na nada den bisindario di e ‘kliko’. Ta importante pa nos mester protehá loke tin awor, asina e direktor di SELIBON huntu ku otronan, no ta yega na e idea pa buska e trùk moderno aki pa Boneiru. Un desishon asina lo ta funesto pa kuponan di trabou na Boneiru en general i trahadónan di Selibon en partikular. ”Si e trùk moderno yega Boneiru, gran parti di trahadó ta pèrdè trabou”. Hasi tur esfuerso pa hasi e trabou bon i kuida e trùknan pa largu tempu, ”presidente di A.B.V.O. a menshoná.
Trahadónan di Selibon tin den nan man pa evitá ku kuponan di trabou ta bai pèrdí na e empresa.


text:
Gerencia y empleadonan di N.V. ELMAR a celebra e hecho cu nos compania nacional di distribucion di coriente a cumpli 66 aña di existencia, brindando servicio 24 ora pa dia y 7 dia pa siman. Pa esey a prepara un treat special pa tur cliente cu a bishita nan oficinanan nan Hato y Oranjestad.
N.V. ELMAR ta considera un honor pa por sirbi comunidad di Aruba y provee un red y suministro stabiel di coriente cu ta alcansa clientenan den tur parti di nos isla. Sin perde for di bista desaroyonan y innovacion, N.V. ELMAR ta sigui cu e mesun bon energia, proveyendo clientenan cu servicio amabel y cordial.
Agregando na e puntonan di contacto di N.V. ELMAR pa su clientenan, e compania a lansa su pagina di Facebook como un plataforma pa sigui duna informacion na clientenan y comunidad en general. Tur empleado a participa diabierna cu introduccion di e pagina di Facebook bistiendo un T-shirt anunciando e pagina y invitando clientenan pa “like”.
Facebook ta wordo incorpora como e plataforma di social media mas popular na Aruba. Asina N.V. ELMAR ta amplia su canalnan y ta sigui busca comunicacion mas estrecho cu comunidad. Informacion cu ta/lo ta disponibel riba e pagina “NV ELMAR” ta informacion riba desaroyonan y innovacion, avancenan tecnologico, servicionan nobo, interupcion di coriente y na momento cu e coriente keda reconecta y informacion tocante trabaonan di mantencion. Ademas, NV ELMAR lo duna conseho y tips con pa reduci y/of mantene un consumo ideal.
“Like” NV ELMAR riba Facebook y comunica cu bo compania di coriente den un atmosfera social y amical. Sugerencianan, den cuadro di brinda mas y miho servicio na clientenan, semper ta bon bini.


text:
Dadelstraat – Diaranson mainta e Altezza blanco aki, lo tawata coriendo na un manera basta iresponsabel den Avenida Milo Croes.
Momento cu polis a bay pa stop e, e no a sigui ordo di polis y a primi gasolin bay.
Aki a cuminsa un persecucion, caminda cu e auto aki ta bay den Dakota y ta drenta Tarabana bieu, Antiguaweg. Eyden e ta dal un cura di cas y benta esaki abou.
Despues e ta sigui y drenta Dadelstraat caminda cu ariba e crusada di Patiastraat e ta para.
E chauffeur no tin rijbewijs y niun otro papel di e auto tawata ordo.
Pues polis a laga takel e auto y te ora cu tur papel ta na ordo e lo haya e auto bek.
Esaki ta sin conta e cura di cas cu ela destrui, cu mester wordo drecha.


text:
Sólido i Konfiabel
Credit Union KEP ta brinda servisio profeshonal i personal basá riba e nesesidatnan spesífiko di miembronan. Ta aloká rekursonan finansiero i humano efisientemente pa asina garantisá ku nos organisashon ta unu stabil i solidó ku kontinuamente ta desaroyá.
Spar, Invertί i Fiansa
Meta prinsipal ta pa promové sparmentu, brinda miembronan e oportunidat pa invertí den KEP i hasi fiansa ku kondishonnan fleksibel. KEP ta boga pa, mediante mehorashon kontinuo, keda un paso dilanti pa loke ta trata desaroyonan den sektor finansiero.


text:
Tag Archives: meld ziek
Tips pa Doño di Trabao: Con pa tuma Notificacion di AO durante Shelter in Place
Ta bon pa ta prepara ora un trahado notifica AO. No solamente pa administra un registro di AO, pero tambe pa tene cuenta cu e parti humano. Di parti di SVb algun tips pa tur cu ta tuma notificacion di AO. No duna un huicio riba e notificacion, no bisa nada cu ta mustra cu… Mas Informacion
Guia pa trahado: Con pa Notifica AO durante Shelter in Place
Ora di notifica AO tin un procedura pa sigui. Akibao ta splica con pa haci esaki durante e Shelter in Place. Na momento cu bo ta sinti suficiente malo pa no por realisa bo trabao, yama bo doño di trabao. Aunke bo no tin obligacion di menciona kico bo ta sinti, trata di splica mas… Mas Informacion


text:
Prome Minister Evelyn Wever-Croes: Discurso di minister-president, evelyn wever-croes den cuadro di e lansamento di e maneho economico di gabinete wever-croes “A STRONG AND RESILIENT ECONOMY 2019-2022”
Prome Minister Evelyn Wever-Croes:
Discurso di minister-president, evelyn wever-croes den cuadro di e lansamento di e maneho economico di gabinete wever-croes
“A STRONG AND RESILIENT ECONOMY 2019-2022”
Mienbronan di Parlamentio, Ministernan, Dama y cabayeronan, Bon tardi.
Awe nos ta hunto pa e ocasión importante unda cu nos ta presenta e maneho economico di Aruba. Y mi ta bisa di Aruba pasobra e maneho aki no por wordo implementa sin e cooperacion di henter comunidad . E maneho economico por wordo implementa unicamente cu un cooperacion estrecho entre sector priva y sector publico, pero tambe den cooperacion cu nos sectornan civico y academico. Awe nos ta hunto cu diferente instancianan di sector priva cu desde cu nos a drenta den gobierno a wordo consulta riba cual ta e posibilidadnan cu nan ta mira pa nos dirigi y diversifica e economia di Aruba. Hunto cu boso nos a yega na e vision y liña di maneho pa diversifica nos economia na un forma balansa. Pesey mi ta gradici boso tur pa boso participacion y ta urgi boso pa nos sigui traha hunto pa por realisa e metanan proponi.
Nos vision pa Aruba su desaroyo economico ta amplio y ta dirigi riba algún meta importante. Awe mi lo enfoca riba 6 di e metanan aki.
- Contribui na un miho calidad di bida, pasobra nos tin e ser humano central den nos maneho. Nos vision economico mester pone cu ciudadanonan na Aruba por biba un bida digno y disfruta di un bienestar halto.
- Inclusion, unda nos ta bisa cu e desaroyo economico mester ta pa tur hende, basa riba reglanan y maneho transparente. Nos vision mester brinda e mesun oportunidadnan na tur hende pa trabao cu un pago husto y respetando nan derechonan. Den nos maneho inclusivo nos kier pone atencion especial na e empresario social (“social entrepeneurship”).
- Innovacion, sin innovacion nos no por ta competitivo den e mundo di negoshi di awe y di futuro. 75% di mucha cu awe ta bay scol basico ta bay traha den trabounan cu awe no ta existi. Nos tin cu prepara nos hobennan pa e trabaonan di futuro, hasta pa esnan cu nos no sa ainda kico tur nan lo ta. Nos tin cu prepara nos comerciantenan tambe pa por competi den mercadonan cambiante cu cada dia ta mas exigente. Pa mi duna un ehempel: Awe como comerciante bo no ta competi solamente cu e mercado interno, pero tambe cu mercadonan internacional. Esaki kiermen cu nos mester adapta rapido y cu un mentalidad innovativo pa por haci e transicion necesario, e cambio cu ta wordo exigi di nos.
- E di 4 meta ta pa nos economia ta uno resiliente, pues no facilmente infuencia of afecta pa calamidad. Menos dependencia di un solo pilar, of cu e forsa pa bin bek despues cu otro pilar cay afo. Aruba ta un pais resiliente, nos a demostra esey desde añanan ’80 ora nos por a bons bek di ciere di e refineria, y desaroya e pilar turístico. Aruba ta enfrentando e mesun retonan awor, cu e refineria. Mescos cu e tempo ey nos a lanta bek, mi ta convenci cu e biaha aki tambe, pasobra nos tin resiliencia y creatividad den e vision economico aki
- E di 5 meta ta pa stimula inversionnan, tanto local como di exterior, pa por diversifica nos economia. Esaki por ta un caminda largo, pero mi tin confiansa cu hunto nos lo logra. Nos kier stimula tur hende, especialmente nos hoben y hendenan muhe, pa cuminsa nan propio negoshi. Preferibelmente negoshinan den e areanan di e 6 sectornan conoci como “Promising Sectors”. Nos ta consciente di e reto cu nos tin cu e “Cost of Doing Business” y e “Ease of doing business”, y nos meta ta pa trece cambionan grandi den esaki. Ya varios institucionnan di gobierno ta trahando riba modernisa y simplifica nan procesonan. Nos maneho di e-Government ta uno ambisioso y sigur no sin reto. Pero cu pasonan firme y un maneho balansa nos lo logra nos metanan si nos traha hunto. Un di e principionan di nos maneho ta pa pone e servicio na nos ciudadanonan, comerciantenan y inversionistanan central. Imagina bo cu bo no mester para den rij mas pa busca papel di 5 florin, y hib’e otro departamento di gobierno, of si bo por yena bo formulario di belasting na cas via computer, of si bo no mester para de rij mas pa haya bo number di auto.
e-Government tambe lo trece mas transparencia den gobernacion y lo yuda combati corupcion.
- Y e di 6 meta di nos vision economico ta pa logra un desaroyo balansa. Nos no ta papia simplemente di desaroyo economico, NO, nos ta papia di desaroyo economico sostenibel y balansa. Kiermen un desaroyo realistico, cu un pais por carga y paga, den cual ta tene cuenta cu tur interes. Interes di nos pais, di e comerciante, di e ciudadano, y di proteccion di nos medio ambiente pa nos futuro generacionnan, poniendo e ser humano central.
Den corto: e vision economico ta dirigi riba crecemento economico, pero nos meta no ta e crecemento riba su mes. Nos meta ta e oportunidadnan, e progreso y bienestar cu e crecemento ey por trece.
Aruba a compromete su mes cu e 17 metanan sostenibel di Nacionnan Uni pa crea un miho mundo na aña 2030. Y nos vision economico, nos maneho economico, ta dirigi pa stimula pa nos alcansa e metanan aki pa 2030. E maneho economico cu nos ta presenta awe ta pa 2019 – 2022 y ta e simia cu NOS ta planta awe pero cu lo transcende pa 2030 y despues.
Den cuadro di bon gobernacion y un maneho responsabel, ta importante tambe pa menciona cu Gobierno di Aruba ta preparando un Plan Nacional Strategico, “Nos Plan, Nos Futuro”, cu ta basa riba e metanan sostenibel di Nacionnan Uni unda cu innovacion ta un liña cora y e motor principal.
Prome cu mi finalisa, mi kier a haci un apelacion special na sector priva, sector academico y sector civico: pa nos traha den cooperacion cu sector publico pa realisa e metanan di e maneho economico. Y en particular nos sector priva, boso por haci e diferencia y contribui grandemente na e diversificacion di nos economia. Y mi ta compromete na boso cu Gobierno lo facilita e caminda pa boso.
Mi ta felicita Minister di Finansa, Xiomara Ruiz-Maduro cu e vision aki. Ta prome biaha den historia di nos pais cu un gobierno ta presenta un vision prepara conhuntamente cu stakeholders.
Mi ta gradici specialmente director di Departamento di Asuntonan Economico, sra. Maria Dijkhof-Pita, y henter e departamento pa nan esfuerso den presenta e producto aki. Mi sa cu mi a bira hopi impaciente, y mi disculpa si mi ta pone mucho presion, pero e resultado final ta hopi bon. Un danki tambe na tur esnan cu a duna nan contribucion pa nos a logra presenta nos vision economico, sin lubida colega ministernan pa nan cooperacion.
Dama y cabayeronan, nos vision economico 2019-2022 no ta solamente di crecemento economico, pero mas bien di crecemento di calidad di bida di nos ciudadanonan.


text:
Klapchi
Klapchi ta un material explosivo y mescla di sustancia kimica inflamabel traha di carton, papel, plastic y metal cu ta transforma den diferente efecto inflamatorio manera: luz, zonido, humo y movimento. Den clapchi semper ta uza polbo cu ta contene: azufro, carbon y salpeter of nitraat potasico.
Historia[editá | editá fuente]
Pueblo Bengala probablemente a descubri klapchi, pero den cuminsamento di e nobo era e Chinesnan no a uz'ele ampliamente. Nan a uza e klapchi den evento religioso pa disparce e mal spiritonan. Tambe e soltadnan a uza klapchi pa ilumina tera of pa haci señal. Casi semper tabata traha klapchi di Chines na e ciudad Liu Yang, unda e cientificonan a traha rib'e efecto special y e forsa di e zonido explosivo. Poco despues a descubri klapchi na caminda pa Europa. Desde cu nan a recibi un gran presentacion, masha hopi tribunalnan a presenta e clapchinan incluyendo e Palacio di Versalles.


text:
Diaranzon atardi a drenta informe di un accidente na Rooi Bosal, mesora a dirigi un patruya na e sitio. Na caminda pa e sitio a drenta un otro informe di cu ta un auto lo a dal un cura y e chauffeur a baha y ta piki pieza pa asina probablemente e bandona e sitio. Na yegada di e patruya a nota cu e auto cu a accidenta a bandona e sitio. For di testigonan a bin compronde cu aki lo ta trata di e Toyota Yaris preto A74497 cu tabata bini di pabao y a perde control den e birada a baha caminda dal riba e cura di cas. E habitantenan a nota un señora cu lo tabata mustra bao influencia cu a baha piki e piesanan. E dama chauffeur despues di a piki tur e piezanan a subi auto y a bay for di e sitio. E testigonan na e sitio a logra saca foto di e auto y e number pa asina pase pa polis pa asina sa ken a causa e daño na e cas.
UPDATE: mas den oranan di anochi un persona a presenta na Warda di polis di Trafico na Balashi pa responsabilisa su mes pa e accidente aki.


text:
Cambio den Aplicacion pa Subsidio di Salario
IMPORTANTE – SVb ta notifica di un cambio den aplicacion pa Subsidio di Salario pa juni, 2020
Ultimo dia pa aplica pa Subsidio di Salario pa luna di juni ta bira 19 di juni, 2020
Tur doño di trabao cu ta bin na remarca pa aplica pa Subsidio di Salario pa luna di juni a ricibi un notificacion di SVb dia 3 di juni ultimo. E notificacion a wordo manda automaticamente pa e e-mail cu e doño di trabao tin registra na SVb como su e-mail (paga tino na e junk of spam folder!). Den e notificacion a splica e rekisito nobo cu ta aplicabel pa luna di juni. Ta trata aki di e acuerdo pa reduccion di arbeidsomvang di parti di e trahado cu minimo 20%. Den esaki a bin un cambio importante cu e doño di trabao mester tene cuenta cune.
Gobierno di Aruba a tuma e decision pa flexibilisa e condicion ariba reduccion di arbeidsomvang. E flexibilisacion aki ta encera cu e doño di trabao y trahado por yega na acuerdonan individual con ta yena e 40% ariba e 60% di subsidio di salario.
SVb ta categorisa e doño di trabao den 4 grupo:
- Doño di trabao cu a entrega peticion caba cu e formulario di reduccion di 20% y cu no ta desea flexibilisacion;
- Doño di trabao cu a entrega peticion caba cu e formulario di reduccion di 20% y cu si ta desea flexibilisacion;
- Doño di trabao cu no a entrega peticion ainda y cu no ta desea flexibilisacion;
- Doño di trabao cu no a entrega peticion ainda y cu si ta desea flexibilisacion;
Doño di trabao den e categoria 1 no mester tuma ningun accion mas y por warda e evaluacion riba e peticion.
Doño di trabao den categoria 2 mester haya un lista nobo pa nan aplica e flexibilisacion. E grupo aki tin cu manda un e-mail na lsflex@svbaruba.org y solicita un lista nobo pa nan yena. E doño di trabao ta ricibi un lista nobo y ta debolbe esaki yena y firma pa trahadonan cu ta acepta e condicion na lsflex@svbaruba.org.
Doño di trabao den categoria 3 ta sigui e procedura riba MiSVb manera stipula den e notificacion di 3 di juni ultimo.
Doño di trabao den categoria 4 tin cu manda un e-mail na lsflex@svbaruba.org y solicita un lista nobo pa nan yena. E lista nobo yena y firma e ta upload den su MiSVb na momento di completa su aplicacion pa subsidio di salario.
Pa por duna tur doño di trabao e oportunidad pa entrega nan aplicacion pa subsidio di salario pa luna di juni SVb a hala e fecha cu ta sera e aplicacion pa luna di juni. Doño di trabao tin awor te cu dia 19 di juni, 2020 (fin di dia) pa aplica pa subsidio di salario pa luna di juni, 2020.
E cambio aki pa luna di juni y e control cu SVb mester haci pa cu e declaracionnan di acuerdo cu firma di trahado tin como consecuencia cu pago di subsidio di salario pa luna di juni di parti di SVb pa e doño di trabao lo cuminsa entrante 26 di juni, 2020. Doño di trabao ta responsabel pa verifica cu su cuenta di banco ta corectamente registra na SVb.
Pa facilita e proceso di aplicacion y contesta pregunta di doño di trabao y trahado relaciona cu e programa di Subsidio di Salario por tuma contacto cu e Service Center via mail na loonsubsidie@svbaruba.org. Tambe por subi ariba e pagina di SVb www.svbaruba.org y bay na e topico Subsidio di Salario (na Doño di Trabao).


text:
ORANJESTAD – Comision Condecoracion Real ta recorda pueblo di Aruba cu e ultimo fecha pa entrega un proposicion pa un condecoracion Real ta dia 4 di september proximo.
Ken ta bin na remarke pa un condecoracion Real?
Pa considera un persona pa haya un condecoracion Real mester tene cuenta cu e accento ta cay riba prestacionnan particular pa y den comunidad. Tin dos categoria:
– Trabou boluntario pa mas cu 15 aña, pues trabounan pa cual e persona no a/ta ricibi salario;
– Prestacionnan particular cu un persona a haci contra pago, pues den su trabou.
E prestacionnan aki mester ta di un caliber y nivel di e halto ey cu nan ta
surpasa locual normalmente ta wordo spera di su trabou y mester tin un balor
excepcional pa desaroyo di Aruba.
Con ta propone un persona?
Tur persona of instancia cu conoce un persona cu na su opinion ta merecedor di un condecoracion Real por entrega un proposicion. Pa haci e proposicion aki mester haci uzo di dos formulario special.
E formularionan aki ta obtenibel na balie abou na entrada na Bestuurskantoor na Playa, na Bestuurskantoor na San Nicolaas of cerca e miembronan di Decoratiecommissie Aruba.
Tambe por download e formularionan for di e website di gobierno: www.gobierno.aw, www.overheid.aw, www.government.aw.
Comision Condecoracion Real Aruba ta enfatisa cu otorgamento di un condecoracion Real mester keda un sorpresa pa e persona concerni. Pa e motibo ey ta di suma importancia pa NO informa e persona concerni cu ta bay haci un peticion p’e, ni envolvi’e den e proceso di prepara un proposicion. Mester haci
e trabao preparatorio den tur secrecia. Esaki lo evita un desapunto den caso cu no a otroga e condecoracion.
Den caso cu tin cualkier pregunta of pa mas informacion por tuma contacto cu e miembronan
di Comision Condecoracion Real Aruba:
sra. F. Perez-Lopez (tel. 583-8425), sr. V. Frank (tel. 587-4979)
sra. N. Anthony (cel. 593-1921), sra. I. Nicolaas-Ras (tel. 584-8880)
sra. R. Garrido (cel. 593-1820) y sr. D. Figaroa (cel. 741-0100)
Tambe por acerca e comision via e-mail: condeco.aruba@gmail.com
Aruba tin hopi persona cu ta contribui na nos comunidad mediante trabou boluntario y personanan
cu ta destaca realmente den nan trabou.
ARUBA BAN PROPONE NOS HENDENAN, BAN DUNA HONOR NA ESNAN CU MERECE HONOR!


text:
KRALENDIJK – Manera ya a bira un tradishon, USIBO, e plataforma sindikal lokal na kua e sindikatonan: ABVO, AFBW, BPWU, FEDEBON, NAPB-BES, SIMABO i PWFC ta afiliá, tur aña ta selebrá konhuntamente “Dia di Labor”. E aña aki nos lo no tin e selebrashon manera kustumber debi na e problematiko ku ta asotá mundu kompleto, pa motibu di e pandemia di Covid-19, kousá pa e virus di korona.
Apesar di e situashon aki, Usibo no ke laga e dia aki pasa sin konmemorá e fecha sagrado di “Promé di mei”, ku ta dia di tur persona ku ta presta labor. Sea ku e ta traha ku su mannan, den ofisina, na kas, riba kaya of ta usa su mente. Sea ku e ta yama su mes trahado of obrero, kada persona ku ta laborá, sin distinshon di kua tipo di trabou e por ta ehekutá …… awe ta SU dia…!
Konsiderando e situashon aktual di Pandemia, USIBO ke pone atenshon spesial e aña aki, riba trahadónan den e profeshonnan di médiko, enfermería i di kuido i tambe esnan ku ta laborá den funshonnan di duna protekshon na nos komunidat i esnan ku ta duna tur tipo di servisio esensial. Den e kuadro aki USIBO ke pone atenshon na konvenshon C-155 di ILO, ku ta regardá: “Salú i Siguridat na boka di Trabou”…! “Occupational Health and Safety”.
USIBO for di 2013 a skohe pa un struktura di diálogo entre partnernan ku ta karga e desaroyo sosial-ekonómiko. Esta representantenan di dunadonan, di trabou, representantenan di e forsa laboral i gobièrnu, ku ta responsabel pa desaroyá i ehekutá maneho i fasilitá prosesonan. USIBO a skohe pa e ruta di dialogo, pa por atendé asuntunan di interés komún pa un funshonamentu optimal di nos merkado laboral i logra desaroyo sano i balansá sosial- ekonómiko.
Sinembargo no mester pèrdè for di bista, orígen di konmemorashon di e fecha “Prome di mei”. E fecha sagrado aki pa e klase trahadó, a surgi komo
konsekuensia di e “Masakre” ku a tuma lugá na Chicago riba promé di mei 1886, provoká pa e lucha kontra eksplotashon di e klase trahadó, ku no por a soportá mas e kondishonnan di bida i di trabou bou di kua nan mester a laborá. Komo konsekuensia di esaki a ehekutá algun sindikalista ku a bira e martirnan di Chicago.
Mester trese dilanti den tur sinseridat, ku apesar ku e trahadó tin e derecho legal di organisá su mes, nos a tuma nota ku den diferente sektornan e.o. di turismo, komersio i di konstrukshon, ainda tin un grupo grandi di trahadó ku no ta organisá sindikalmente. Kisas ta pa miedu pa represaya i falta di konsientisashon serka e trahado. Usibo ta hasi un yamada riba tur trahadó pa afiliá na un di e sindikatonan ku tin representashon den e sektor ku bo ta laborá. Uní e klase trahadó ta muchu mas fuerte. “United we stand divided we fall”. Awor mas ku nunka e klase trahadó mester ta uní. Nos ta bai enfrentá tempunan sumamente difisil, kaminda trabou lo ta meskos ku un klòmpi di oro. Lidernan sindikal, lidernan komersial i lidernan gubernamental a duna e bon ehèmpel di por traha hunto den un bon harmonia, ku rèspèt pa otro apesar di diferensia di interesnan. Esaki mester ta un stimulashon pa trahadónan sin miedo organisá nan mes pa asina USIBO por karga nan bos, nan sentimentunan, nan deseonan i tambe nan aporte na mesa di diálogo.
Huntu nos por logra muchu mas ora nos forma un frente solidario. Laga nos mantené e unidat i usa esaki na bienestar di e gremio laboral, sin pèrdè for di bista, bienestar general.
USIBO ta kla pa huntu nos hiba e lucha sagrado na interes di e klase trahado en partikular i e pueblo en general. Den e kuadro aki tambe, USIBO ta reafirmá su kompromiso, pa huntu ku e otro partnernan sosial, representando komersio i gobièrnu, kontinuá ku e proseso di konsertashon den e plataforma di diálogo pa atendé asuntunan di interés komún, pa logra desaroyo sosial-ekonómiko duradero den nos komunidat.
Ku e mensahe aki nos ke desea tur trahadó i tur dunadó di trabou, un Dia di Labor 2020, felís i di reflekshón.
Kòrda kuida….!


text:
Directiva di RCA ta hasi un jamada na full e famia grandi tricolor pa jega Centro Deportivo Frans Figaroa 19 di april diamars anochi 8:00 pm pa apoya nos hobennan cu lo habri play-off contra e peligroso abejanan di Dakota. Head Coach Juan Valdez y su staf a hiba un bon campeonato regular y ta preparando optimal pa trece e Copa Hubenil Solito.
Ekipo tricolor ta consisti di entre otro arquero Brandon Malmaceda, defensanan Jean Aser “Zaga” Ulyse, Michael “Mikki” Kiringdongo, Bart van Haren, Juji Werleman, Edry Campos, Antonio Rangel, bolantenan Arnadys Rujano, Lujean Bergen, Lang Trenidad, Alejandro Caro, Ronaldo Martinez, Jeanluca Spataro, Nathan Lacle y den atake Jeanpierre van der Linden, Hugo Roberts, Kevin van der Biezen, Joel Rodriguez y otro nan. Pa esnan cu no a haya ainda nan shirt nobo “Royal Blue” e lo ta obtenibel na stadion. Ban jega cu animo pa apoya nos talentonan cu ta e futuro tricolor. #RCAPABIDA


text:
Pa emergensia yama 911
Prevenshon e mihó opshon
Nos ta inkorporá prevenshon den nos servisionan i traha proaktivo pa garantisá seguridat kontra di kandela. Resientemente nos a lansa un kampaña pa konsientisá e komunidat Kurasoleño tokante seguridat kontra di kandela den nan kas. Den futuro nos lo lansá un proyekto pa konsientisá skolnan tambe tokante e tema importante aki.
Represhon
E departamento di Represhon ta e departamento ku ta sali bai duna asistensia na sitionan di kandela.
Prevenshon
E departamento di Prevenshon ta duna konseho na diferente instansia tokante prevenshon i seguridat kontra di kandela.
Preparashon i Entrenamentu
E tarea prinsipal di e departamento di Preparashon i Entrenamentu ta pa prepará e personal di Brantwer Kòrsou.
Asuntunan Personal i General
Nos departamento di Asuntunan Personal i General ta koordiná e operashonnan interno di Brantwer Kòrsou.
Dokumentonan
Nos ta disponé di diferente dokumento den kual bo ta haña konseho i instrukshon tokante seguridat pa loke ta trata kandela den bo propio kas, kas di kuido, tantu skolnan pre-eskolar komo básiko i avansá i durante dianan di fiesta.
FAQ
Aki nos ta presentá un lista di e preguntanan tokante nos servisionan ku nos sa risibí ku mas frekuensia.
Despues di e disturbionan di 30 di mei 1969, e gobièrnu di Kòrsou a realisá ku ya no ta posibel mas pa e Forsa Polisial sigui ehersé nan tareanan di paga kandela banda di nan tarea prinsipal di mantené órden i seguridat públiko. Pa e motibu aki, na aña 1973, a manda e promé tres personanan Hulanda pa sigui un estudio pa bira ofisial di bombero. Despues ku e promé tres ofisialnan a regresá, e promé bomberonan aspirante a wòrdu kontratá dia 14 di yüli di aña 1975. Pues a usa e fecha di 14 di yüli di 1975 komo fecha ofisial di e fundamentu di e brantwer di siudat bou di nòmber di Brantwer Kòrsou. Promé ku e fecha aki tabatin solamente un brigada chikitu di bombero na aeropuerto ku tabata spesífikamente destiná pa e lucha kontra di kandela na aeropuerto.
Tin 4 kazèrne di Brantwer: Mundu Nobo, Río Canario, Steenrijk i Barber.
E organisashon ta enkabesá pa un Commandant, di kual e departamento di Asuntunan Personal i General i e Manager Kwaliteit & Bijzondere Projecten ta kai direktamente bou di dje. Tambe e ta traha di aserka ku e departamentonan di PRO, Prevenshon i Represhon, Mantenshon & Logístika. Na su turno e departamento di Represhon, Mantenshon & Logístika tin e sup-divishonnan di Technische Dienst i Uitrukdienst, di kual e delaster tin kazèrne na Mundu Nobo, Rio Canario, Steenrijk i Barber.
Pa establesé rekisitonan di seguridat kontra di kandela pa prevení, limitá i kombatí kandela, pa limitá e riesgo di kandela i pa prevení aksidente den kaso di kandela.
– Un identifikashon bálido di e solisitante
– Un dokumento ku ta demostrá su derechi komersial òf personal na e opheto (kas/empresa/outo), etc.
– Den e kaso ku bo a wòrdu outorisá pa hasi esaki; Un identifikashon bálido di e hende ku a outorisá bo i un deklarashon di outorisashon (machtiging) firmá.
E eskudo ta duna protekshon na pais Kòrsou den kaso di menasa. E hèlm di brantwer kòrá ta simbolisá ku Brantwer Kòrsou ta presente pa protehá Kòrsou kontra di insidentenan. E parti kaminda e pais di Kòrsou mes ta rondoná pa blou ta nifiká ku pais Kòrsou ta un isla rondoná pa laman. Tambe e ta simbolisá ku e laman aki ta wòrdu usá pa paga kandela. E vlamnan ta para pa mas vigilansia i asina prevenshon i preparashon tambe ta drenta den enfoke. Por último, e materialnan den e logo (Straalpijp, Zuigbuis, hacha i kabuya) ta para pa e materialnan ku Brantwer ta usa pa ehersé su tareanan.
Eventonan
Brantwer Kòrsou ta organisá diferente evento pa trese un impakto positivo den nos komunidat. Entre e eventonan ku nos ta organisá ta eventonan pa informá nos komunidat tokante e tema di seguridat i eventonan pa selebrá nos bomberonan. Klek riba e boton “Eventonan” pa mas informashon.


text: KRALENDIJK – Norwin ‘Nochi’ Willem durante e atardi kaminda a informá tokante situashon di BOPEC.” Gobièrnu di Boneiru i esun di Hulanda, apesar ku BOPEC ta un kompania priva, no por para na kantu mira e desaster tuma lugá. E konsekuensia den ekonomia di Boneiru lo ta inmenso si e kompania sera porta. Si BOPEC keda habri e konsekuensia pa Boneiru ta hopi positivo. E grupo ku a mustra interes den e kompania i si nan haña e kontrakt, ta papia di 20 mion dòler pa almasená. A menshoná na gezaghèber i gobièrnu di Boneiru, si Boneiru pidi pa kada bari 5 sèn, i pa e kantidat di bari ku sali tambe 5 sèn, ta papiando di 10 sèn dòler merikano. No ta tur dia e tankinan lo ta yen, sinembargo nos por hasi un kalkulashon, si 20 mion ta depositá na BOPEC, nos ta papia di 2 mion dòler tur dia si tur tanki ta yen. Si konta esaki pa aña, ta pasa e montante di 700 mion dòler pa aña. Esaki por sosodé den un tempu kòrtiku, kaminda Boneiru por bira un isla ekonómikamente independiente. A papia tambe ku e kompania, ku e tin ku kontribuí pa e parti sosial. Esaki ta enserá ku por ehèmpel dak di skol na Rincon nunka lo por lèk awa. Vèlt nan den e bario tambe lo ta mantené pa medio di e kompania ku ta atendé ku BOPEC. Inbertí pa konstruí un teater kultural i krea kupo di trabou nobo. Gasolin mester bira mas barata riba isla. Pues ta trata di hopi bentaha pa e isla. No por papia pa sera BOPEC. E tei i mester hasi tur posibel pa e keda eksistí. E tin un balor enorme pa Boneiru. Tin kantidat di barku ku produkto riba laman, i nos mester prepará e sitio pa por warda e produkto, loke ta nifiká entrada pa Boneiru. Nos por komprondé ku gobièrnu tin atenshon ku tokante e situashon ku BOPEC ta pasando aden. Gezaghèber Edison Rijna bo ta tata di Boneiru, presidente di e ‘stuurgroep’. No para na banda sino ta aktivo i demostrá komunidat ku bo ta pará pa tene BOPEC habri, òf bisa bo tambe no ke mira BOPEC mas na Boneiru. E situashon ta di atenshon, entre otro sin konfiansa pa loke ta trata salario di trahadónan. No por atendé di e forma aki ku hende. Ta ora pa duna klaridat na komunidat di Boneiru i stòp di hunga tapa kara, ”Nochi Willem a bisa.


text:
Kimberly Boekhoudt directora interino di ATIA durante entrevista a splica un tiki riba e problema cu a surgi cu Douane. E problema cu a cuminsa diahuebs siman a cuminsa cu un welga dilanti di entrada di waf, cu pasa a sigui diabierna mainta.
Esey a afecta e fluho di container cu ta drenta y sali for di waf y esey tambe ta afecta e comerciante y miembronan di ATIA na Aruba. Asina a sinta pa mira kiko por ta e siguiente stap. A reuni cu diferente grupo, como tambe cu Astec y Directie Scheepvaart, hunto cu abogado Maura Brown. A yega na un acuerdo caminda cu lo sinta cu SADA parti merdia pero esey lo ta condiciona e ora pa douane cuminsa na pia di trabao, pa nan reanuda nan trabao y esey a sosode. A dicidi di atende cierto punto y asina Douane a cuminsa su trabou. Merdia a sinta cu directiva di SADA un biaha mas, cu ASTEC, APA y tambe Directie Scheepvaart. Lamentablemente no a yega na un solucion na e momento ey y e ora di parti di ATIA a dicidi di cuminsa un caso tambe, pa hiba nan corte si no yega na un solucion. Diamars anochi a tende cu SADA a dicidi cu nan lo stop di welga y ATIA a trek in e caso, pa e momentonan aki pa wak con e situacion lo sigui y pa wak si nan ta yega na un solucio cu e directiva di Astec. Ta spera cu esey tambe lo ta e caso segun Boekhoudt. E situacion tabata hopi fastioso pasobra tabata tin algun dia di fiesta e siman prome y el a causa mas retrazo riba productonan cu mester a sali. Y riba dje ta pone un dia y mey extra. Pa loke ta e companianan, no tin producto, vooral productonan fresco cu mester ta den supermercado, etc. Den e parti ey ATIA sigur esaki a afecta. E reunionnan lo sigui, sinembargo di parti di ATIA no lo participa. E lo keda den man di directiva di SADA, Douane y Astec pa sigui.


text:
Atmosfera di mundu
E atmósfera di mundu ta un kapa gaseoso ku ta rondoná e planeta Tera i ku ta keda na su lugá dor di e gravedat di e planeta. E atmósfera ta protekta bida riba tera dor di krea preshon ku ta permiti pa awa likido keda riba superfisie di e planeta, absorba radiashon ultravioleto di e solo, kenta e superfisie di mundu dor di retene kalor i redusi ekstremonan di temperatura entre dia i anochi.
E gasnan den e aire atmosfériko ta konsisti pa 78% di nitrógeno, 21% di oksígeno i 0,03% di dioksida di karbon.


text:
THE BOTTOM – Ounke no a palabrá resolushon konkreto durante e Summit di Hulanda Karibense ku a tene djasabra na Saba, sí a identifiká tres punto pa kua ‘mester tuma akshon mesora’. E puntonan aki ta pobresa, desaroyo ekonómiko i e struktura konstitushonal.
“Nos a skucha e preokupashonnan di e bestuurscollegenan ku empatia i nos lo konfrontá e ministerionan konserní na Den Haag ku esaki. Akshonnan den futuro mester ta fuerte, pasobra 2016 mester ta e aña di kambionan struktural”, e lider di e delegashon hulandes, Jeroen Recourt, ta bisa.
Pobresa
Recourt ta bisa ku ta opvio ku e nivel di pobresa na e islanan BES no ta akseptabel. E ta haña ku ku mester bini un resolushon konhunto di gobièrnunan lokal i Den Haag.
Na Boneiru a kalkulá e presupuesto básiko kaba ku ta nesesario pa un hende por biba kómodamente. “Nos ta keda leu bou di e nivel ku tur previshon básiko. Den Haag ainda no a rekonosé e sifranan. Entretantu a aseptá un moshon den Tweede Kamer pa kolektá informashon riba e islanan i kalkulá kuantu e entrada básiko mester ta. Pero ta trata di e akshonnan ku sigui despues”, Clark Abraham, presidente di bestuurscollege di Boneiru ta bisa.
Diputado di Asuntunan Konstitushonal na Sint Eustatius Reginald Zaandam ta bisa ku ta importante pa tene kuenta ku e orguyo fuerte ku tin bou di e habitantenan di e tres islanan.. “Nos ta hende orguyoso. Ora bo kana den kayanan di Boneiru, Sint Eustatius i Saba bo no ta ripará mesora ku tin pobresa.” Zaandam ta bisa ku pa trata pobresa ta nesesario pa krea trabou.
Empleo
“Ta masha importante ku ta sabano ta hasi e trabou na Saba”, Ruard Ganzevoort, miembro di Eerste Kamer pa GroenLinks ta haña. Pa un hende mester por papia papiamentu pa e por traha na Saba ta ridíkulo.”
Na e servisionan di duana, imigrashon i polis na Saba i Statia ta pone trahadó di Boneiru. “Pakiko ta tene sabano abou pa motibu di un barera di idioma? Ingles ta un idioma internashonal i e ta aseptá komo idioma vehíkulo na Saba i Sint Eustatius. No tin motibu pakiko Saba no tin un propio servisio di Duana, a tradusí lei di duana na ingles kaba. Nos mester di nos mes hendenan ei i krea oportunidat pa nos hóbennan.”, Chris Johnson di Saba ta haña.
Abraham ta añadí ku e desishon pa manda amtenar bonerianu Saba, ta kabesnan di departamentu for di Den Haag stashoná na Boneiru a tum’é. “Ta tristu ku e idea ta eksistí ku bonerianu ke kita trabou di sabano, pasobra esaki no ta loke Boneiru ke. Bonairu nèt ke yuda krea mas empleo pa sabano na Saba òf asta na Boneiru.”
Burokrasia
“Tin mucho burokrasia na islanan BES”, Johnson ta bisa. Ta difísil pa haña pèrmit pa kompania i tin muchu regla den inspekshon marítimo i di trabou. Un di e ideanan di Saba ta pa pasa e tareanan aki pa gobièrnunan lokal. Nos konosé nos islanan, ke men pakiko un gran parti di e maneho ta traha na Den Haag miéntras por estables’é i ehekut’é aki.”
“Naturalmente nos koleganan na Den Haag a indiká ku si nos ke esaki, nos mester mustra ku nos por. Ta p’esei nos mester bini ku un plan kla. Esaki ta pidi hopi forsa laboral i ta krea empleo. Esaki lo kita e idea di hopi strañero riba nos islanan”Johnson ta konkluí.
Outor Hazel Durand


text:
ROTTERDAM – Kòrsou djamars a usa e torneo di beisbòl World Port Tournament (WPT) pa presentá nan mes. Minister di Desaroyo Ekonómiko Steven Martina a tene un spich na e evento Baseball Means Business. Ku esaki e ta spera entre otro di lanta interes di invershonista pa Kòrsou.
Beisbòl, e deporte number un di pueblo na Estádos Unídos i Asia sùit-ost, por ta un medio adekuá pa inspirá konfiansa den relashonnan komersial. Direktor di torneo Paddy Roomer: “Na Hapon tin bia ta dura dos aña promé ku bo sera un poko ku nan. Via beisbòl mi a yega di mira ku na kabamentu di e anochi komersiantenan hapones ku a haña un pèchi i un shirt, tabata pone brasa rònt di otro su skouder i bisa: nos ta amigu.”
Andruw Jones
Di e manera aki anteriormente a inkluí Andruw Jones den un mishon komersial pa Hapon. Algun hende importante ei tabata haña ku ta un honor pa por dun’é man. Segun minister plenipotensiario Anthony Begina Kòrsou por hasi mas ku esaki. “Resientemente mi a papia ku promé minister Mark Rutte i Minister Bert Koenders (Asuntunan Eksterior). Nan a konsehá nos di hasi mas uso di e mishonnan komersial. Nos a palabrá ku lo embolbí nos mas tantu den e mishonnan.”
Pa e motibu aki Martina ta menta (èks) hungadó manera Jones, Didi Gregorius i Kenley Jansen den su spich. Nos ta mira oportunidatnan grandi pa e promoshon di Kòrsou pa nos peloteronan. Tur nos deportistanan ta nos embahador. Pensa tambe riba nos futbolistanan ku a kaba di gana Caribbean Cup.”
Begina: “Nos mester organisá esaki mihó. Awor nos ta ripará ku ta poko tempu numa nos tin ta traha ku e modelo ei.”
Major League Baseball
Kenneth Gijsbertha, minister di Finansa: “Nos mester di nos hungadónan na Merka hopi pa promové turismo deportivo.” Ta e intenshon pa aki dos aña kuminsá ku konstrukshon di un stadion ku un edifisio di apartamento serka dje na Kòrsou. E peloteronan profeshonal mester entusiasmá e invershonistanan.
Gijsbertha ta spera tambe di atraé e kompetishon profeshonal di beisbòl pa Kòrsou. E entrenamentunan di hubentut di e timnan di MLB ta retirando for di un Venezuela instabil. “Mi konosé kuater tim ku ta dispuesto pa bini. Mi a papia ku Baltimore Oreoles, i San Francisco Giants ke bini sigur. Si nos por haña e medionan pa traha na e infrastruktura pa esaki, den kuater aña nos por organisá MLB camps (simannan di entrenamentu pa talentonan hóben).”
E siman aki e delegashon merikano ta bini Kòrsou pa bin papia tokante ‘MLB Camps” i pa lanta un Winter Ball League, un kompetishon di den wenter kaminda profeshonalnan di beisbòl por haña fama hungando. Gijsbertha: “Pero tur kos por logra òf laga ku e sèn pa e infrastruktura. Si Kòrsou mester hasi esaki nan so, lo bira difísil. E presupuesto mester klòp si.”
Ret
For di Kas di Kòrsou Begina ta traha na maneho di relashonnan: “Ta mi enkargo pa traha un laso ku e Yunan di Kòrsou, i edifiká un ret na Hulanda i Oropa ku tur hende ku tin un kurason kaluroso pa e isla.”


text:
Abuso emocional tin su consecuencia riba un menor
Oranjestad, Aruba: Abuso emocional por causa un impacto profundo ariba un mucha y su efectonan ta pa bida largo. Abuso emocional ta ora un adulto den cuido di e mucha ta keda sin duna e mucha cariño, amor, calor of atencion cu e tin mester pa su desaroyo social-emocional.
Abuso emocional tambe ta incera abuso verbal, caminda e mucha ta wordo grita, humilia y insulta constantemente. Abuso emocional por laga un mucha sinti cu e no tin balor y cu niun hende no ta stim’e y e impacto negativo aki tin su efecto riba e bida completo di un mucha.
Actonan di abuso emocional di mucha:
● No ta permiti un mucha expresa su punto di bista of opinion
● Ridiculisa un mucha pa locual cu e ta bisa
● Pone un mucha keda keto of ta pon’e cera su boca constantemente
● Grita y ta menasa un mucha constatemente
● Cherche di un mucha pa su manera di ta
● Duna un mucha e “silent treatment” como castigo, esaki ta nifica cu no ta papia cu e mucha pa un periode como un forma di castigo
● Ta limita contacto fisico cu un mucha, no ta dun’e brasa of calor
● Ta yama un mucha nomber y ta bis’e cu e “no ta sirbi” of cu e “ta un eror”
● No ta permiti pa un mucha tin contacto cu su amigonan
● Ta trata un mucha malo dilanti otro hende por ehempel: dal’e, pas’e un wanta of grit’e
● Ta “bully” un mucha, ta conta tambe pa “online bullying”
● Tur e formanan aki di maltrato tin un cierto nivel di abuso emocional den dje y esaki por causa un mucha hopi daño emocional y ta afecta su persona den futuro como adulto.
Con pa señala abuso emocional di mucha? Ora un mucha ta wordo abusa emocionalmente por reconoce esaki na cierto señalnan. E señalnan por ta varios y ta diferencia pa cada mucha y su situacion specifico. E ta importante pa semper tene cuenta cu tin e posibilidad cu e señalnan aki no semper ta duna indicacion cu tin abuso emocional di mucha andando y cu esakinan por a wordo causa door di otro motibonan. Pa es motibo semper mester keda alerto y no keda keto pa busca ayudo of conseho di nos profesionalnan. Paso cu e accion corecto bo por salba un bida.
Señalnan di abuso emocional:
● E mucha ta mustra cu e tin hopi miedo y ansiedad
● E tin un comportacion hopi bruto, agresivo of hopi negativo
● Su comportacion ta demasiado keto y tin hopi dificultad pa cera amistad
● E mucha no ta demostra amor of cariño na su mayornan of un adulto specifico
● E mucha ta mustra comportacion cu ta inapropia por ehempel: chupa dede na edad grandi
Si bo ta sinti como mayor of cuidado di mucha cu bo mester di guia y sosten pa cu cuido y lantamento di mucha por tuma contacto cu Tienda di Educacion na 161. Si bo ta un mucha of un hoben cu tin mester di guia of conseho tuma contaco cu Telefon pa Hubentud na 131. Ora bo ta sospecha abuso di menor tuma contacto cu Bureau Sostenemi na 588-1010 pa conseho y ayudo. Den caso di emergencia yama 100.
Pa haya sa mas tocante abusi di menor bishita nos website www.scparuba.com. “E bienestar y siguridad di nos muchanan ta e responsabilidad di nos tur” – Sociaal Crisis Plan


text:
Geplaatst op 03 December 2018 dor di Ministerio Tráfiko, Transporte i Planifikashon Urbano
Willemstad – Servisio pa Tráfiko i Transporte (UOVV) a entrega e di 1 mion karchi di kùr pa vehíkulo motorisá awe 3 di desèmber 2018. E kantidat aki ta di e periodo entre aña 2000 te ku awor 2018. E shofùr konserní a risibí su karchi di kùr number 1.000.000 serka Minister Jesus-Leito, i e direktor di UOVV, Sr. Melvin Doran, huntu ku demas koleganan di UOVV.
Na kambio di milenio a hasi un transishon di e sistema ku tabata wòrdu usá pa un sistema nobo. Tur registrashon a haña un number nobo administrativamente.
Tur trahadó di e departamentu tabata den espektativa pa ora e momentu partikular aki yega. Trahadónan a mustra nan satisfakshon pa ku e meta lográ i e shofùr lógikamente kontentu di por a risibí atenshon èkstra.
Tur aña míles di vehíkulo ta pasa na e servisio aki pa asina por kumpli ku un di e reglanan stipulá, esta pa kada dos aña laga kùr vehíkulonan partikular i kada aña pa vehíkulonan pisa. UOVV ta demostrando su derechi di eksistensha i ta konsientisá kada suidadano kon importante ta pa laga kùr nan vehíkulo na tempu. Esaki ta pa halsa seguridat di kada outomobilista riba kareteranan di Kòrsou.
UOVV ta hasi lo máksimo pa ofresé un bon servisio na tur outomobilista ku ta bai kùr nan vehíkulo i ta spera di komunidat ku nan kumpli ku nan obligashon dor di laga kùr nan vehíkulo i evitá problema.
Pa mas informashon tokante VV, por yama òf whats app na +5999511-8582.
Pa tur informashon i desaroyo di Ministerio di Tráfiko, Transporte i Planifikashon Urbano (VVRP) por bishita e website na www.vvrp.cw, facebook página MinisterieVVRP i instagram MinisterieVVRP.


text:
Luna di augustus a habri pa ciudadanonan di Libanon cu un explosion devastador sigui pa un candela feros na Beirut lagando atras por lo menos 200 morto y herida rond di 5 mil hende. Aruba a sigui e noticia tragico aki cu a laga e ciudad di Beirut den tristeza grandi pa nan perdida di famianan y tambe cu hopi daño na e ciudad.
Prome Minister Evelyn Wever-Croes, den nomber di pueblo y Gobierno di Aruba a manda palabranan di condolencia y consuelo na ciudadanonan na Libanon via e Consul di Lebanon na Corsou, sr. Fayed, deseando e y su pais conformidad den e temponan dificil y forsa pa enfrenta e futuro cu sperensa y confiansa.
Apesar cu nos ta na un distancia fisico hopi grandi, pueblo di Aruba ta uni den oracion y solidaridad cu e pueblo di Lebanon y tur cu a sufri e consecuencianan di e accident teribel aki. Gobierno di Aruba ta desea un pronto recuperacion na tur cu a keda herida.


text:
Un dia yena di biento aki na Paracas
Awe diaranson e deporte di Vela a continua caminda nos tres atleta nan a mira accion. Den e disciplina di Laser Standard cu Tijn van der Gulik ta participa den dje no a logra un resultado na su gusto. Den ningun di e tres careda nan a logra un posicion satisfactorio pa su persona cual tabata 20 den e prome careda, 18 den di dos careda y na di 17 lugar den di dos careda. Mañan diahuebs ainda su categoria tin dos careda y ta posiciona na 16 lugar overall.
Pa Philipine van Aanholt den Laser Radial tabata un dia cu ta yud’e den e posicion overall. Den su prome careda ta logra posiciona su mes na di 6 lugar, di dos ta termina na di 9 lugar y ultimo careda na di 10 lugar. T’e na e momento aki ta posiciona su mes na di 9 lugar overall. Mester bisa si e atleta a entrega un protest y mas laat esaki lo wordo atendi y lo por baha cu un posicion overall si gana e protest. Mañan Philipine tin dos careda mas.
Den RS-X cu e atleta Mack van den Eerenbeemt ta participa a logra un tremendo resultado awe. Despues di varios dia sin por conta cu biento na su fabor, awe ta haya esaki y ta bataya entre e tresnan dilanti. Den su prome careda ta logra caba na di 2 lugar tras di Brazil. Den di dos careda ta caba na di 2 lugar y e biaha aki tras di Argentina cu ta un atleta cu a participa na Weganan Olimpico Rio 2016. Den su di tres careda ta caba di 3 lugar, tras di Argentina como prome lugar y Merca na di dos lugar, cual ta un atleta olimpico tambe. Overall Mack ta sigui na di 5 lugar y tin un careda so mañan.


text:
ORANJESTAD Aruba, 09 oktober 2020. Miembronan di Crisis Team a tuma nota y tambe a ricibi diferente informacion for di comunidad na unda tur ta organisando evenementonan cu musica live of cu DJ.
Tin di e evenementonan aki cu ta publica riba facebook y tin cu ta pasa como invitacion riba whattsap.
Crisis Team a wordo aserca pa algun di e musico, cantante y DJ manera DJ 101 y C-Zar Olarte indicando cu nan nomber a wordo menciona pero cu no ta berdad. El a indica cu nan ta conciente cu no por tin musica anima ainda y cu nan ta cumpliendo cu tur medida y cu nan no ta participando na e eventonan aki.
Serca Crisis Team e informacionan di evento ta yega di mes manera cu e ta yega na comunidad; como un invitacion. Mirando e riesgo cu e eventonan aki ta trece cu ne, ta nos deber di trece informacion riba esaki.
No ta e intencion di Crisis Team pa pone ningun musico su nomber den luz negativo, simplemente ta trata aki di proteccion di nos comunidad.


text:
PAR ku oido pa Otrobanda.
PAR ku oido pa Otrobanda.
Riba invitashon di Federashon Otrobanda (FO),frakshon di PAR, MAN i PIN, djasabra 27 di mei 2017 a asistí na un kaminata informativo i interaktivo den e 8 bario nan di Otrobanda.
Kada komishon di bario a haña oportunidat pa durante e enkuentro duna un splikashon pa ku difikultat nan ku nan ta enkontrá den nan bario.
4 punto ku a resaltá durante e kaminata tabata:
1. Kriminalidat
Habitante nan di e diferente bario nan ta sinti nan mes insigur, debí na e subida di kriminalidat den e bario. E komishonnan ta konta ku enpartikular e hende grandinan ta skohe pa durante ora di atardi tempran kuminsá sera nan kas di forma preventivo.
2. Limpiesa
Durante e kaminata frakshon di PAR a tuma nota di diferente lugá kaminda ta benta sushi deliberadamente. Un situashon a-higiéniko.
3. Problemanan Sosial- Ekonómiko.
Komishon di Kortijn i tambe di Ser’i Domi a indiká ku nan ta eksperensiando bastante difikultat ku problemanan sosial manera pobresa, isolashon di hende grandi i dropout.
4. Infrastruktura
Ta ampliamente konosí ku estado di diferente kas di Otrobanda ta den mal estado i federashon Otrobanda ta pidi atenshon pa esaki.
Frakshon di PAR ke rekonosé e esfuersonan ku Federashon Otrobanda i tur su organisashonnan afiliá ta hasi I tambe pa nan trabounan insistente pa yega un Otrobanda desaroyá riba tur nivel .
Kaminda ta nesesario gobièrnu huntu ku Parlamento mester apliká e leinan konserní i adaptá esakinan pa duna resultadonan konkreto tantu riba tèrmino largu komo kòrtiku.
Gobièrnu, propietarionan, organisashonnan i abitantenan huntu mester yega na otro pa remediá i solushoná loke ku a ser relatá den bario di Otrobanda ku ta e kurason i patrimonio di nos sentro di siudat. Frakshon di PAR den e próksimo simannan lo duna kontenido na e petishon di Federashon Otrobanda.